text:
Papeles:Wiki letter s.svg
Pakasaritaan ti papeles
Pinduten iti petsa/oras tapno makita ti papeles a kas naiparang iti dayta a panawen.
Panagusar iti papeles
Ad-adu ngem 100 a silpo ti pampanid iti daytoy a papeles. Ti sumaganad a listaan ket mangipakita kadagiti umuna a 100 a silsilpo ti panid iti daytoy laeng a papeles. Magun-od ti kompleto a listaan.
- Plantilia:Kategoria ti pungol
- Plantilia:Rehional a kategoria ti pungol
- Kategoria:Dagiti pungol nga artikulo ti Abagatan a Korea
- Kategoria:Dagiti pungol nga artikulo ti Abagatan nga Aprika
- Kategoria:Dagiti pungol nga artikulo ti Albania
- Kategoria:Dagiti pungol nga artikulo ti Alemania
- Kategoria:Dagiti pungol nga artikulo ti Angola
- Kategoria:Dagiti pungol nga artikulo ti Apganistan
- Kategoria:Dagiti pungol nga artikulo ti Aprika
- Kategoria:Dagiti pungol nga artikulo ti Bahamas
- Kategoria:Dagiti pungol nga artikulo ti Bahrain
- Kategoria:Dagiti pungol nga artikulo ti Bietnam
- Kategoria:Dagiti pungol nga artikulo ti Brunei
- Kategoria:Dagiti pungol nga artikulo ti Bulgaria
- Kategoria:Dagiti pungol nga artikulo ti Cambodia
- Kategoria:Dagiti pungol nga artikulo ti Estados Unidos
- Kategoria:Dagiti pungol nga artikulo ti Filipinas
- Kategoria:Dagiti pungol nga artikulo ti Georgia (pagilian)
- Kategoria:Dagiti pungol nga artikulo ti Hapon
- Kategoria:Dagiti pungol nga artikulo ti Hungaria
- Kategoria:Dagiti pungol nga artikulo ti Indonesia
- Kategoria:Dagiti pungol nga artikulo ti Kirgistan
- Kategoria:Dagiti pungol nga artikulo ti Kuwait
- Kategoria:Dagiti pungol nga artikulo ti Lebanon
- Kategoria:Dagiti pungol nga artikulo ti Malaysia
- Kategoria:Dagiti pungol nga artikulo ti Papua Baro a Guinea
- Kategoria:Dagiti pungol nga artikulo ti aktor
- Kategoria:Dagiti pungol nga artikulo ti aktres
- Kategoria:Dagiti pungol nga artikulo ti arak
- Kategoria:Dagiti pungol nga artikulo ti arte
- Kategoria:Dagiti pungol nga artikulo ti artista
- Kategoria:Dagiti pungol nga artikulo ti ay-ayam
- Kategoria:Dagiti pungol nga artikulo ti biblioteka ken siensia ti pakaammo
- Kategoria:Dagiti pungol nga artikulo ti biograpia a maipanggep ti ay-ayam
- Kategoria:Dagiti pungol nga artikulo ti biolohia
- Kategoria:Dagiti pungol nga artikulo ti estasion ti radio
- Kategoria:Dagiti pungol nga artikulo ti heograpia
- Kategoria:Dagiti pungol nga artikulo ti heograpia ti Abagatan a Korea
- Kategoria:Dagiti pungol nga artikulo ti heograpia ti Abagatan nga Aprika
- Kategoria:Dagiti pungol nga artikulo ti heograpia ti Albania
- Kategoria:Dagiti pungol nga artikulo ti heograpia ti Alemania
- Kategoria:Dagiti pungol nga artikulo ti heograpia ti Angola
- Kategoria:Dagiti pungol nga artikulo ti heograpia ti Apganistan
- Kategoria:Dagiti pungol nga artikulo ti heograpia ti Aprika
- Kategoria:Dagiti pungol nga artikulo ti heograpia ti Bahamas
- Kategoria:Dagiti pungol nga artikulo ti heograpia ti Bahrain
- Kategoria:Dagiti pungol nga artikulo ti heograpia ti Bietnam
- Kategoria:Dagiti pungol nga artikulo ti heograpia ti Brunei
- Kategoria:Dagiti pungol nga artikulo ti heograpia ti Bulgaria
- Kategoria:Dagiti pungol nga artikulo ti heograpia ti Cambodia
- Kategoria:Dagiti pungol nga artikulo ti heograpia ti Estados Unidos
- Kategoria:Dagiti pungol nga artikulo ti heograpia ti Filipinas
- Kategoria:Dagiti pungol nga artikulo ti heograpia ti Georgia (pagilian)
- Kategoria:Dagiti pungol nga artikulo ti heograpia ti Hapon
- Kategoria:Dagiti pungol nga artikulo ti heograpia ti Hungaria
- Kategoria:Dagiti pungol nga artikulo ti heograpia ti Indonesia
- Kategoria:Dagiti pungol nga artikulo ti heograpia ti Kirgistan
- Kategoria:Dagiti pungol nga artikulo ti heograpia ti Kuwait
- Kategoria:Dagiti pungol nga artikulo ti heograpia ti Lebanon
- Kategoria:Dagiti pungol nga artikulo ti heograpia ti Malaysia
- Kategoria:Dagiti pungol nga artikulo ti heograpia ti Mongolia
- Kategoria:Dagiti pungol nga artikulo ti heograpia ti Myanmar
- Kategoria:Dagiti pungol nga artikulo ti heograpia ti Pakistan
- Kategoria:Dagiti pungol nga artikulo ti heograpia ti Panama
- Kategoria:Dagiti pungol nga artikulo ti heograpia ti Papua Baro a Guinea
- Kategoria:Dagiti pungol nga artikulo ti heograpia ti Polonia
- Kategoria:Dagiti pungol nga artikulo ti heograpia ti Rusia
- Kategoria:Dagiti pungol nga artikulo ti heograpia ti Sri Lanka
- Kategoria:Dagiti pungol nga artikulo ti heograpia ti Tailandia
- Kategoria:Dagiti pungol nga artikulo ti heograpia ti Tayikistan
- Kategoria:Dagiti pungol nga artikulo ti heograpia ti Turkia
- Kategoria:Dagiti pungol nga artikulo ti heograpia ti Turkmenistan
- Kategoria:Dagiti pungol nga artikulo ti heograpia ti Ukrania
- Kategoria:Dagiti pungol nga artikulo ti heograpia ti Uzbekistan
- Kategoria:Dagiti pungol nga artikulo ti heograpia ti Yemen
- Kategoria:Dagiti pungol nga artikulo ti heograpia ti marina
- Kategoria:Dagiti pungol nga artikulo ti internet
- Kategoria:Dagiti pungol nga artikulo ti kimika
- Kategoria:Dagiti pungol nga artikulo ti klima
- Kategoria:Dagiti pungol nga artikulo ti lingguista
- Kategoria:Dagiti pungol nga artikulo ti lingguistika
- Kategoria:Dagiti pungol nga artikulo ti literatura
- Kategoria:Dagiti pungol nga artikulo ti makmakan
- Kategoria:Dagiti pungol nga artikulo ti matematika
- Kategoria:Dagiti pungol nga artikulo ti medisina
- Kategoria:Dagiti pungol nga artikulo ti militar
- Kategoria:Dagiti pungol nga artikulo ti musika
- Kategoria:Dagiti pungol nga artikulo ti pagluganan
- Kategoria:Dagiti pungol nga artikulo ti pagsasao
- Kategoria:Dagiti pungol nga artikulo ti pakasaritaan
- Kategoria:Dagiti pungol nga artikulo ti pelikuka
- Kategoria:Dagiti pungol nga artikulo ti pisika
- Kategoria:Dagiti pungol nga artikulo ti politika
- Kategoria:Dagiti pungol nga artikulo ti relihion
- Kategoria:Dagiti pungol nga artikulo ti sasao nga Austronesio
- Kategoria:Dagiti pungol nga artikulo ti siensia
- Kategoria:Dagiti pungol nga artikulo ti tattao
- Kategoria:Dagiti pungol nga artikulo ti tattao a Filipino
- Kategoria:Dagiti pungol nga artikulo ti tawen
- Kategoria:Dagiti pungol nga artikulo ti teknolohia
Global a panagusar ti papeles
Dagiti sumaganad a wiki ket agus-usar iti daytoy a papeles:
- Panagusar idiay bh.wikipedia.org
- श्रेणी:भूगोल आधार
- श्रेणी:उत्तर प्रदेश आधार
- श्रेणी:खेलकूद आधार
- श्रेणी:खगोल शास्त्र आधार
- श्रेणी:लोग आधार
- श्रेणी:भाषा बिज्ञान आधार
- श्रेणी:इंटरनेट आधार
- श्रेणी:कंप्यूटर आधार
- श्रेणी:इंडोनेशिया आधार
- श्रेणी:हिंदू धर्म आधार
- श्रेणी:भूगोल शब्दावली आधार
- श्रेणी:कार्टोग्राफी आधार
- टेम्पलेट:आधार श्रेणी
- टेम्पलेट:आधार श्रेणी/doc
- श्रेणी:ज्यामिती आधार
- श्रेणी:धर्म आधार
- श्रेणी:कथा आधार
- श्रेणी:यूनानी कथा आधार
- श्रेणी:यूनानी देवता आधार
- श्रेणी:भाषा आधार
- श्रेणी:बौद्ध धर्म आधार
- श्रेणी:जैन धर्म आधार
- श्रेणी:समुंद्र बिज्ञान आधार
- श्रेणी:भूआकृति बिज्ञान आधार
- श्रेणी:थलरूप आधार
- श्रेणी:वायुमंडल बिज्ञान आधार
- श्रेणी:यूरोप भूगोल आधार
- श्रेणी:बिज्ञान आधार
- श्रेणी:रसायनशास्त्र आधार
- श्रेणी:राजस्थान आधार
- श्रेणी:अंतर्राष्ट्रीय कानून आधार
- श्रेणी:झारखंड भूगोल आधार
- श्रेणी:अफिरका भूगोल आधार
- श्रेणी:अखबार आधार
- श्रेणी:फल आधार
- श्रेणी:अर्थशास्त्र आ फाइनेंस आधार
- श्रेणी:इंजीनियरी आधार
- श्रेणी:एशिया भूगोल आधार
- श्रेणी:रूस भूगोल आधार
- श्रेणी:भोजन आधार
- श्रेणी:सब्जी आधार
- श्रेणी:भारत आधार
- श्रेणी:क्रिकेट जीवनी आधार
- श्रेणी:ऑर्गेनाइजेशन आधार
- श्रेणी:बिहार भूगोल आधार
- श्रेणी:यूएसए भूगोल आधार
- श्रेणी:दिल्ली लोग आधार
- विकिपीडिया:विकिप्रोजेक्ट आधार लेख छँटाई
- श्रेणी:कानून आधार
- श्रेणी:उत्तर प्रदेश भूगोल आधार
Kitaen ti adu pay a global a panagusar iti daytoy a papeles.


c: text/html

text:
VIGAN CITY – Maysa a nakabutbuteng a padas a saan a maikkat iti panunotna.
Daytoy ti panangiladawan ni Wilma Castañeda, 36, taga-Purok a Dakkel ditoy, iti gubat iti nagbaetan ti Israel ken Hezbollah guerrillas bayat ti interbio kenkuana ni Jun Ramos, host ti programa a Barangay Commando-Brigada a naipatangatang iti DWRS itay nabiit.
Karaman ni Castañeda kadagiti walo a Filipino overseas workers a simmangpet iti pagilian itay Hulio 23 a nangbukel iti umuna a grupo a naibakuit manipud iti Lebanon.
Kadua ni Castañeda dagiti kaprobinsiaanna ditoy Ilocos Sur a simmangpet iti pagilian da Sonia Andaya, Buguias, Sta. Cruz, Ilocos Sur; Rosario Conchita Medel, Villarosa, Sta. Cruz; Revelyn dela Rosa, Damacuag, Sta. Lucia; Herminia Tolentino, Poro, Magsingal; Flordeliza Grace Lazarte, Tamurong 1st, Candon City; Cherry Luz Salibad, Salcedo; ken Leslie Velasco, Calungboyan, Candon City.
Karaman iti 2nd batch da Zorayda Bang-asan, Galimuyod; Marites Barroga, Elizabeth Barroga, Eloida Barroga ken Estrella Dario, agpapada a taga-Paratong, Vigan City; idinto a naikuyog ni Heidi Galangco, taga-Bugnay, Candon City, iti third batch.
Naammuan nga aggawid koman ni Castañeda iti Pilipinas idi Hulio 14 ngem nabomba ti eropuerto idi Hulio 12.
Kinuna ni Castañeda, ina ti lima nga ubbing, a 100-200 metro laeng ti kaadayo ti pagtaengan ti amona iti bomb site, ket idi Hulio 17, nagpatnag ti panagbomba iti lugarda nga iti babana ti pakasarakan ti kampo dagiti soldado, gasolinaan ken industrial a pasdek.
Innayonna nga impaing ida ti amona iti balay-bakasionanna iti bantay a naggiananda iti dua nga aldaw.
Ditoy ti nakaammuanna iti kaadda ti evacuation center a pagpaingan dagiti padana a Filipino a naipit iti gubat.
“Idi makitak a rimmigat ti situasion… naglagawak… su a nagdisidirak nga aggawid. Adukami a nagdesidir nga aggawid,” kinuna ni Castañeda.
Pagsayaatanna ta idi agpakada iti amona, pinalubosan daytoy ken intedna ti sueldona.
“Saanda (amona) nga ipaiggem ti sueldomi iti unos ti dua a tawen,” impalgak ni Castañeda idinto nga innayonna a panagigawidda ti sueldo agsipud ta adu dagiti kadaraanna a manglibas iti amoda gapu iti saan a nasayaat a pannakatratoda.
Inannugot ni Castañeda a narigat ti kasasaadda iti evacuation center.
“Talaga a saanka a makaidda. Agtugtugawka lattan. Gapu iti kaadu ti tao, dika makaturog,” insalaysay ni Castañeda idinto nga innayonna a bassit unay ti itedda a taraon agsipud iti kinakurang ti abasto.
Kinuna ni Castañeda nga idi maibiaheda a mapan iti Syria, bayat ti kaaddada iti lugan, awan ti danum ken makan.
“Iti nagmalem nga addakami iti lugan nga umalis iti Syria, talaga nga inibturanmi ti bisinmi ken wawmi,” kinuna ni Castañeda.
Kinunana nga idi simmangpet iti balayda, “talaga nga urayak la nakasangit iti ragsakko a nasangpetak ti pamiliak a nasalun-atak.”
Impaganetget ni Castañeda a planona ti agsubli a mangged iti ballasiw-taaw ta agpagpagadal pay laeng.

robotstxt: allowed

filter: keep


text:
Penned ti Tallo a Baw-ang
Ti Penned ti Tallo a Baw-ang ket maysa a hidroelektriko a penned a sangadpaanna ti Karayan Yangtze babaen ti ili ti Sandouping, a mabirukan idiay Distrito ti Yiling, Yichang, ti probinsia ti Hubei, Tsina. Ti Penned ti Tallo a Baw-ang ket isu tikadakkelan a estasion ti elektrisidad iti termino iti naikabil a kapasidad (22,500 MW). Idi 2012, ti kaadu ti elektrisidad a pinartuat ti penned ket kapadpadana idi ti kaadu a pinartuat babaen ti Penned Itaipu. [1]
Malaksid para iti pagawitan ti bapor, ti gandat ti pened ket nakompleto ken napno nga agtartaray manipud idi Hulio 4, 2012,[2][3] idi dagiti naudi a nangruna a turbina iti sirok ti daga nga estasion ket nangrugi iti panagpataud. Ti tunggal maysa a turbina ket adda ti kapasidad iti 700 MW.[4] Ti bagi ti penned ket nalpas idi 2006. Ti panangikapet kadagiti 32 a turbina ti penned kadagiti dua a basbassit a generator (50 MW iti tunggal maysa) tapno mabileganna laeng ti estasion, ti dagup kapasidad ti mapataud nga elektrisidad tipenned ket 22,500 MW.[5][6]
Dagiti nagibasaran[urnosen | urnosen ti taudan]
- ^ "2012年三峡工程建设与运行管理成效十分显著".
- ^ "三峡工程最后一台机组结束72小时试运行". ctg.com.cn. Naala idi 2012-06-23.
- ^ "Sirok ti daga nga estasion ti elektrisidad ti Tallo a Baw-ang ken ti mekanikal nga aruaten ket naipasa iti produksion" (iti Insik). Korporasion ti Tallo a Baw-ang ti Tsina. Naala idi 8 Hulio 2012.
- ^ "三峡工程左右岸电站26台机组全部投入商业运行" (iti Insik). Gandat a Korporasion ti Tallo a Baw-ang ti Tsina. 2008-10-30. Naala idi 2008-12-06.
- ^ ":: Ti dakkel a pagurnongan ti danum ti Tallo a Baw-ang ket inpangatoda ti danum iti tarheta nga agpanghl". Xinhua. 2008-10-07. Naala idi 2010-11-23.
- ^ "nangrugin ti Panagsubok ti Kinaudi a Turbina ti Penned ti Tallo a Baw-ang ti Tsina". Inventor Spot. Naala idi 2011-05-15.
Dagiti akinruar a silpo[urnosen | urnosen ti taudan]
Midia a mainaig iti Penned ti Tallo a Baw-ang iti Wikimedia Commons


text:
VIGAN CITY – Naikras ti motorsiklo ti maysa a lalaki bayat ti panaggawidna sadiay Barangay Rugsuanan ditoy siudad idi rabii ti Marso 15.
Nagsagrap iti dunor iti nadumaduma a paset ti bagi ni Expedito Romano Biernes, 22, baro, ken residente iti Barangay Caparacadan, Coayan, Ilocos Sur, kalpasan a naikras ti naglugananna a motorsiklo idi agarup alas 10:30 ti rabii ti nadakamat a petsa.
Segun iti panagimbestiga dagiti polis, agpadaya a direksion ni Biernes ket bayat ti panagdaliasatna iti kalsada a sumalpot iti Barangay Rugsuanan, dina nakontrol ti manibela ti Suzuki a motorsiklona a puon ti nakaikrasanna.
Mapapati a nakainom ti biktima idi mapasamak ti aksidente a nakadadaelan ti speedometer, foot rest ken headlight ti motorsiklo.#


text:
Thursday, February 12, 2015
DUA A NAPATEG NGA AWARDS, INYAWID TI CABUGAO SOUTH CS
Cabugao, Ilocos Sur – Dua a kangrunaan nga Awards ti inyawid ti Cabugao South Central School, Cabugao, Ilocos Sur babaen iti liderato ni Mrs. Melvie Siababa-Sajonia, Principal II iti nasao a pagadalan.
Umuna ket iti 1st Runner Up, 8th Ýlocos Kannawidan Choir Competition 2015 a nagpartisiparan dagiti ubbing nga agad-adal iti nasao a pageskuelaan.
Dagiti Trainers ket isuda Ms. Odette V. Somera, Ms. Cheryll Ann S. Navarro, Ms. Katherine S. Asistin, ken ni Ms. Edith Savellano.
Impeksa pay ti School Principal iti nalaus a panagyamanna kadagiti nagannak kadagiti nakisalip nga ubbing iti panangtarabayda kadakuada kabayatan iti papanda pannakisalip.
Maikadua ket iti pannakagun-odda iti Best Managed Canteen Category (Champion) babaen iti Siglat Eskwela Awards Program ket naited ti Award idi Pebrero 3, 2015 iti maikanem nga aldaw ti pannakarambak ti 8th Ylocos Kannawidan Festival 2015 iti Quirino Stadium, Bantay, Ilocos Sur.
Naited dagiti nadakamat a pammadayaw babaen ken ni Governor Ryan Luis V. Singson, Chairman, Kannawidan. # (Web In-Action)
Posted by Bayan ng Cabugao, Ilocos Sur at 10:30 AM
Subscribe to: Post Comments (Atom)


text:
Ni Jaime M. Agpalo, Jr.
(Tuloyna)
Nupay inus-usartayo met idin daytoy a porma, naminsan laeng iti daytoy a kolum. Nabayag a saantayo nga inusar ta ad-adda met ngamin a free verse dagiti dandaniw nga Ilokano. Kunaek a nagnunog ti nawaya a berso, ket no dadduma maawan ti depensana ken naitawtaw ti disiplina iti panagputaran ti daniw.
Maibilang met ketdi a free verse ti daniw-toluyan kadagiti dadduma. Isu a kinunatayo iti librotayo nga ‘Iti Duyog ti Singasing I’ a free verse is not really free. Daytoy ngamin ti nakuna dagiti nalalatak a mannaniw iti pagilian ken mangisursuro, a kas kada Butch Macansantos iti Baguio ken Leoncio Deriada iti Iloilo—a nakaadalantayo no kasano ti agputar iti daniw nga addaan kaipapanan.
Maysa a kontrobersial a daniw iti pagilian ti nasurat iti daytoy a porma—tuluyan. Kontrobersial kunak, ta nagbalin a linaon dagiti kritisismo kadagiti nasional a magasin ken pagiwarnak a mangpalpaliiw iti literatura. Nasurat a plagiarism. Iti sirkulo dagiti mannaniw iti pagilian nagserbi a kas pakdaar ti pasamak.
Kapudpudotanna nga isyo ita ti plagiarism. Ta ehemplo ngarud ti porma a daniw-tuluyan a topikotayo. Ti rigatna wenno imasna, adda natiliwan met idi ti maysa a nalatak a kolumnista ti Panorama Magazine ken kritiko iti literatura ket indetaliena ti pannakaplagiarismo ti daniw. Impakitana ti orihinal a nagkopiaan ken ti daniw a nasukatan dagiti balikas tapno agbalin-agtinnag a Cordillera experience. Sipud idin, saanen a makaipablaak iti daniw ni mannaniw wenno saanen nga agipabpablaak iti daniwna? Personal nga inuntontayo daytoy a kontrobersia iti kolumnista ti Panorama Magasin ken sigud a undersecretary ti education iti komperensia nga inangay ti PEN (poet, essayist, novelist) sadiay San Fernando, La Union. Impalawagna dagiti kayattayo a mailawlawag.
Intay man paliiwen ti ehemplo daytoy a porma. Manipud iti bukodtayo a daniw a napauluan iti “Para Kadagiti Agtutubo A Kukua Ti Pagilian” ken ti sub-title nga “1. Ama, pakawanem ida, ta dida ammo ti ar-aramidenda….”
Dida ammo ar-aramidenda ta dida magaw-at dagiti lapayagda ngamin ti balisungsong alipusposda kudkudkoden timidda. Inareb-ebdat’ digo,
sinimot dagiti lasag lauya, insublida iti dungdong dagiti tulang a sinepsepanda
sada manen dinigoan ken induol kadagiti natali a bituka. Iggemdat’ ipus ari dagiti dingraw,
ket no agdiskursoda, ti bukodda met laeng a bagit’ palpalakpakanda. Naglalaingda nga agdiskurso kadagiti kulot a balikas, asinoman a mangbarusngi maipalnaaw a dina oras.
Ipasindayagdat’ kinalaingda nga agkanta iti osana ngem ag-agkandat’ balinsuek a krus a kuentasda. Nalaingda a mangpuyot apuy lampara dagiti nagtagisilaw, nakalanglangsi amin a suli iti panagparti-panagipalnaaw. Kadagiti nagpartian, tinugawanda balikas araraw ken saning-i, dida man la nariknat’ dengngep ultimo kalalailoan nga umbi. Imkis lubong kadagiti
insarwagda a tabukol panagparti ngem insungbatda ti oda dagiti tirtiris, munieka ken bambanti.
Ti daniw iti ngato ket maysa a paset ti atiddog a daniwtayo. Mabasa ti sibubukel a daniw iti kamalig.blogspot.com nga intay pangikurkur-itan kadagiti dadduma a linaon daytoy a kolum.
Intay man met siripen ti daniw ni Enrique Villasis a napauluan iti ‘Lampong’.
Kinakalawang na ang kanyang pag-asinta. Matapos ang malalim na hininga, muli niyang itinutok ang nguso ng riple sa baboy-ramo. Tumatabal ang balahibo ng hayop sa kanyang bawat paghinga. Nakaantabay siya sa pagkakataon.
Nagdarasal ang mga dahon ng makahiya.
Nangangawit ang puwit ng baril sa balikat. Inihahanda ng daliri ang tamang tiyempo…
Atiddog met daytoy a daniw ni Enrique Villasis ngem inagsawtayo laeng ti damo a parang ti daniw tapno maipakitatayo ti porma a tuluyan.
Iti alimbukad.com a website ni nalatak a premiado a mannurat ken kritiko ti literatura, Roberto Añonuevo, adu dagiti daniw-baniaga sadiay nga impatarusna iti Tagalog wenno tulang tuluyan.
Saan a kasapulan daytoy porma a daniw-tuluyan ti istansa ken rukod. Agistansaka man wenno saan, isunto met la nga isu ti ibagam. Daytan sa man a rason, he-he!
Agdaniwka latta a, a kombinienteka a mangibaga ti kayatmo nga ibaga. Ket no saanka a kombiniente nga agaramat iti istansa ken rukodrukod, naulit-ulit a balikas ken dadduma pay, saanmon nga usaren. Ta adda met ti porma a daniw-tuluyan!
Ngem ti imasna, da met laeng Ariel Agcaoili ken Roy Aragon ti nakapaliiwak nga agdandaniw iti kastoy a porma. Apayen?
Ala ngarud, babayu…!


text:
Diabetes mellitus
Ti Diabetes mellitus, wenno diabetes, ket maysa a grupo iti metaboliko a sakit a ti maysa atao ket adda ti nangato nga asukar ti dara, no gapu ti bagi ket saan nga agpataud ti makaanay nga insulina, wenno gapu dagiti sellula ket saanda asumungbat ti insulina a napataud.[2] Daytoy a nangato nga asukar ti dara ket agpataud ti klasiko a sintoma iti poliuria (kanayon a makaisbo), polpdipsia (panakaaduan a panakawaw) ken polipahia (panakaaduan a mabisin).
Adda dagiti tallo a nangruna akita iti diabetes mellitus (DM). Ti Kita 1 DM ket pagbanagan ti panakapaay ti bagi nga agpataud ti insulina, ken agdama a makasapul titao a mangisumpit ti insulina wenno agusar ti insulina a bomba. Daytoy a porma ket dati a nakunkuna a kas ti "nakasapsapul ti insulina a diabetes mellitus" (IDDM) wenno "diabetes ti ubbing". Ti Kita 2 DM ket nagbanagan manipud ti resistansia ti insulina, ti maysa akasaadan a dagiti sellula ket mapaayda ti husto a panagusar ti insulina, a sagpaminsan a nairamraman ti patingga a panagkurang ti insulina. Daytoy a porma ket dati a nakunkuna a kas ti saan nga makasapulan ti insulina a diabetes mellitus (NIDDM) wenno "manakman a panakaada ti diabetes". Ti maikatlo a nagruna a porma, ket ti gestasional a diabetes ket mapasamak no ti masikog a babbai nga awan kadagiti dati a panagsukimat ti puon ti sakit iti diabetes ket makaparan-ay ti nangato nga agpang ti glukos iti dara. Daytoy ket mabalin a sarunuen ti panagrang-ay ti kita a 2 DM.
Dagiti sabali pay a porma ti diabetes mellitus ket mairaman ti naikaisigud a diabetes, a daytoy ket gapu ti henetiko a depekto a panagtubbog ti insulina, ti cystic fibrosis-a mainaig ti diabetes, esteroide a diabetes a gapuanan babaen ti nangato a gatad iti glucocorticoids, ken dagiti nadumaduma a porma iti monogenika a diabetes.
Amin a porma ti diabetes ket mabalinen a maagasan manipud idi ti insulina ket nagbalin a magun-od idi 1921, ken ti kita a 2 a diabetes ket mabalin a matengngel babaen ti medikasion. Ti kita 1 ken kita 2 ken kroniko a kasasaad a saan a maagasan. Dagiti transplante ti pankreas ket napadasen nga adda laeng ti limitado a panakaballigi iti kita 1 DM; ti gastriko a panagiballasiw a pagaoperar ket nagballigi kadagiti adu nga adda ti nakaro ti panaglukmegda ken ti kita 2 DM. Ti gestasional a diabetes ket kadawyan a malaingan kalpasan tipanagiyak. Ti diabetes nga awan ti husto a panakaagasna ket maikagapuana kadagitikomplikasion. Dagiti nakaro komplikasion ket mairaman ti hypoglycemia, diabetiko a ketoacidosis, wenno nonketotic hyperosmolar coma. Ti nakaro napaut a komplikasion ketmairaman ti sakit ti puso ket ururat ti dara, nakaro a sakit ti biel, ken diabetiko retinopatia (panakadadael ti retina). Ti nasayaat a panagagas iti diabetes ket nasken a nagruna, ken ti panagtengngel ti presion ti dara ken ti estilo ti biag a kas ti panagsardeng iti panagsigarilio ken ti panagtaripatu ti nasalun-at a kadagsen ti bagi.
Iti sangalubongan, manipud idi 2012[pabaroen], adda dagiti nakarkulo a 346 a riwriw a tattao nga adda ti kiat 2 a diabetes[3].
Dagiti nagibasaran[urnosen | urnosen ti taudan]
- ^ "Diabetes nga Asul a Sirkulo a Simbolol". Internasional a Pederasio ti Diabetes. 17 Marso 2006.
- ^ Shoback, inurnos babaen ni David G. Gardner, Dolores (2011). Batayan ken klinikal nga endokrinolohia ni Greenspan (Maika-9 nga ed.). New York: McGraw-Hill Medical. pp. Kapitulo 17. ISBN 0-07-162243-8.
- ^ http://www.npr.org/blogs/health/2012/06/21/155505445/how-to-spot-a-neglected-tropical-disease
Kasilpo iti ruar[urnosen | urnosen ti taudan]
Midia a mainaig iti Diabetes mellitus iti Wikimedia Commons


text:
SANTIAGO, Ilocos Sur – Gapu iti riri dagiti agkakabsat, maysa kadakuada ti nabagsol babaen mismo ti manongenna idiay barangay San Jose, ditoy.
Binagsol ni Esteban Liquete, 44, ni Romy Liquete, 39, kabsatna ket agpada a residente iti barangay San Jose ditoy.
Naammuan iti inisial nga inbestigasion nga adda saan a panagkinnaawatan ti biktima ken ni Freddie, sabali pay a kabsat dagiti dua ket naganawa ni Esteban ngem nagsao ketdi iti dakes ti biktima ken kinamatna ti manongna iti buneng.
Nagtaray ti suspek iti balayda ngem simmurot latta ti biktima.
Mapapati a tinagbat ti biktima ni Esteban ngem nalisian daytoy ket binagsolna ti biktima.
Naitaray ti biktima iti Candon General Hospital idinto a boluntario a simmuko iti polis ti suspek.


text:
Damdamili
Ti damdamili (ramut a balikas ti damili) ket ti seramika a materiales a mangbukel kadagiti bangbanga a tagilako,[1] mairaman kadagitoy dagiti nangruna a kita ti bangbanga ken porselana. Ti lugar a pagaramidan dagiti damili ket tinawtawagan ti pagdamilian. Ti damdamili ket mabalin pay a mangitudo ti arte ti agdamdamili wenno ti panagpataud ti bangbanga.[2][3]
Dagiti nagibasaran[urnosen | urnosen ti taudan]
- ^ 'Siensia ti Damdamili: materiales, proseso ken dagiti produkto.' Allen Dinsdale. Ellis Horwood Limited, 1986.
- ^ "Merriam-Webster.com". Merriam-Webster.com. 2010-08-13. Naala idi 2010-09-04.
- ^ 'Ti Pangyuna iti Teknolohia iti Damdamili. Maika-2 nga edision. Paul Rado. Institute Of Ceramics & Pergamon Press, 1988
Dagiti akinruar a silpo[urnosen | urnosen ti taudan]
- Midia a mainaig iti Damdamili iti Wikimedia Commons
- Kasano a maaramid ti damdamili


text:
NARVACAN, Ilocos Sur – Maysa nga overseas Filipino worker ti nagpulong iti polis gapu iti panangkabil ti kalugaranna kenkuana idiay barangay Sulvec ditoy.
Nainaganan ti biktima a ni May Gladys Quiton, 29, naasawaan, maysa nga OFW, ken residente iti nasao met laeng a barangay idinto a nabigbig ti suspek a ni Danny Caniero, 54, ken kalugaran ti biktima.
Segun iti inisial nga inbestigasion ti polis, nagturong ti suspek a mapapati a nakainom iti balay ti biktima ket binirokna ti asawa ti OFW.
Insungbat ti katugangan ti biktima nga awan ti asawa ni Quiton ngem ditoy metten a pinagsasawan ti suspek ti biktima sana dinanog ken pinungot.
Insigida nga inreklamo ti biktima ti suspek iti kuerpo ti pulisia.
Kabayatanna, nadukot ti kuarta ti maysa a balikbayan kabayatan ti pannakimisana iti simbaan katoliko ti Santa Maria, Ilocos Sur.
Nagpulong iti polis ni Rose Daproza, 62, balikbayan manipud idiay Hawaii, USA ken temporario nga agnanaed iti Suso, Santa Maria, Ilocos Sur a dinukot dagiti saan a nabigbig a mannipdut ti kuartana a sumurok kumurang a P30,000.
Segun iti biktima, nakakabil ti walletna iti shoulder bagna idi napanda nakimisa ken ni Brigido Daproza ken ni Dr. Editha Tolentino. Naglaon ti wallet iti P10,000, $500, credit card, business card, IDs ken dadduma pay.
Insigida nga inpulong ti biktima ti panagdukot iti pulis tapno maaksionanda.


text:
Hokuto, Hokkaido
Ti Hokuto (北斗市 Hokuto-shi) ket ti maysa siudad iti tengnga ti Subprepektura ti Oshima iti akin-amianan nga isla ti Hokkaido iti Hapon.[2] Daytoy ket agserbi a kas pagdagusan a komunidad para iti Hakodate, iti daya ti siudad.[3] Nabukel ti Hokuto idi Pebrero 1, 2006 babaen ti panangitipon ti ili ti Kamiiso, manipud iti Distrito ti Kamiiso, ken ti ili ti Ōno, manipud iti Distrito ti Kameda. Ti Hokuto ket isu ti maikatlo a siudad a napundar idiay Oshima. (Ti maikadua, Kameda, ket awanen gapu ta nawaswas daytoy kalpasan laeng iti dua a tawen iti pannakapundarna idi 1971). Ti Hokuto ket ti maikadua a kadakkelan a siudad iti Oshima babaen ti populasion kalpasan ti Hakodate.[2]
Dagiti linaon
Heograpia[urnosen | urnosen ti taudan]
Ti Hokuto ket mabirukan iti tengnga ti Oshima, ti maysa a peninsula iti abagatan ti Hokkaido. Ti abagatan a daya a partena ket kaaduan a tantanap ken ti akinlaud ket ad-adu a kabanbantayan. Ti abagatan ket pagbeddenganna ti Luek Hakodate. Ti Karayan Ōno ket agayus iti amianan ken abagatan babaen ti tengnga ti Hokuto.
- Bantay: Katsuratake (734 m)
- Dagiti karayan: Ōno, Hekirichi
- Danaw: Kamiiso
- Dagiti parke ti bakir: Hachirounuma Koen
Dagiti kaarruba a rehion[urnosen | urnosen ti taudan]
- Subprepektura ti Oshima
- Siudad ti Hakodate
- Distrito ti Kamiiso: Ili ti Kikonai
- Distrito ti Kameda: Ili ti Nanae Town
- Distrito ti Kayabe: Ili ti Mori
- Subprepektura ti Hiyama
Pakasaritaan[urnosen | urnosen ti taudan]
- 1900: Napundar ti purok ti Kamiiso ken purok ti Ono.
- 1918: Ti purok ti Kamiiso ket nagbalin nga ili ti Kamiiso.
- 1955: Naitipon ti purok ti Mobetsu iti ili ti Kamiiso.
- 1957: Ti purok ti Ono ket nagbalin nga ili ti Ono.
- 2006: Naitipon ti ili ti Kamiiso ken ili ti Ono tapno mangbukel iti siudad ti Hokuto.
Pagluganan[urnosen | urnosen ti taudan]
Perokaril[urnosen | urnosen ti taudan]
Naiskediul a mabangonto manen ken mabaliwan iti nagan iti Estasion ti Shin-Hakodate-Hokuto ti Estasion ti Oshima-Ōno idi nagtaray ti Hokkaido Shinkansen idi Marso 2016.
- Linia ti Esashi: Nanaehama – Higashi-Kunebetsu – Kunebetsu – Kiyokawaguchi – Kamiiso – Moheji – Oshima-Tōbetsu
- Nangruna a Linia ti Hakodate Main: Oshima-Ōno
Kalsada[urnosen | urnosen ti taudan]
- Expressway ti Hakodate-Esashi: Hokuto-Oiwake IC – Hokuto-Chuo IC – Hokuto-Tomigawa IC – Hokuto-Moheji IC
Edukasion[urnosen | urnosen ti taudan]
Dagiti High school[urnosen | urnosen ti taudan]
- Hokkaido Kamiiso High School
- Hokkaido Ono Agricultural High School
- Hokkaido Hakodate fisheries High School
Dagiti nagibasaran[urnosen | urnosen ti taudan]
- ^ "住民基本台帳人口・世帯数 | 総合政策部情報統計局統計課"; naala idi: Abril 25, 2018.
- ^ a b "北斗(市)" [Hokuto]. Nihon Daihyakka Zensho (Nipponika) (iti Hapon). Tokyo: Shogakukan. 2012. OCLC 153301537. Naiyarkibo manipud iti kasisigud idi 2007-08-25. Naala idi 2012-12-02.
- ^ "上磯" [Kamiiso]. Nihon Daihyakka Zensho (Nipponika) (iti Hapon). Tokyo: Shogakukan. 2012. OCLC 153301537. Naiyarkibo manipud iti kasisigud idi 2007-08-25. Naala idi 2012-12-02.
Dagiti akinruar a silpo[urnosen | urnosen ti taudan]
- Pakaammo ti panagbiahe idiay Hokuto, Hokkaido manipud iti Wikivoyage (iti Ingles)
- Official Website (iti Hapon)


text:
i.
Maimatangak ti pannakaipasngay ti baggak iti daya
A mangibagnos iti utekko nupay agpatingga laeng
Iti kasipngetan—ketdi, addaan ti puso iti dakulap
Tapno maaprosanna dagiti di matukod ti matak…
ii.
Nawatiwat dagiti aldawyo—di rumbeng nga ungpoten
Ta adda ti kaimudingan iti tunggal nakaat-atiddog a kanito,
Umanay iti nakaan-annad a panangaramid ti billit iti umokna
Wenno iti panangabel ti lawwalawwa iti pagtaenganna.
Nagpinnerreng ti balbag a law-ang ken ti nadarisay a dan-aw
Ta matinongyo ti panagtutumpong dagiti ulep; mauray
Ti uong ti dungngo ti gurruod, ket sarunuen ti rettab
Ti umuna a bayakabak ti Mayo a mangsukon iti arado.
Dakayo kadi ti naparaburan wenno ti petalo a nangtapaya
Kadakayo iti pannaturogyo? Kaatagyo ti linnaaw a kas man
Ti tunggal bitek ti barukong dagiti tinukelna. Ti kannag
Ti nangsaksi iti panangitalekyo iti tagainepyo iti daga.
Kas iti lupot ti didigra a di inaruat dagiti bagyo ken ginggined—
Lamolamoda a nagtaray iti sanguananyo, ngem apagbiit—
Palagip laeng iti nadumaduma a maris a naibisti iti uniberso
Iti labes ti lawag ken sipnget ta mailasinyo ti nagbednganda.
Impakaammo ti gawat ti yaayna kadagiti kayo, ayup, tumatayab,
Danum ken angin. Pinayapayan, pinastrekyo kas iti ganggannaet
Manipud iti naunday a panagdaliasat—sinangona ti dulang,
Nagrennek iti basi ken taraon, naturog a nagkumot ti kaluknengan
Nga inabel. Nagpakada ket dinawatyo nga iti pagturonganna,
Masarakanna ti sapsapulenna a tanap dagiti dawa ken sabong.
Adda kadagiti dawa dagiti sirib ken pammategyo, nakainanama—
Inaniyo ket nakaan-annad a rineppet dagiti binettek; naannad
Man met laeng nga impempenyo iti sarusar. Bayat ti panagbayo,
Sinaritayo kadagiti agtutubo nga agitlog iti balitok dagiti kannaway,
Nalaka a masarakan kas iti pannakasiglot dagiti naririmat a layap
Iti nabordaan a panio wenno gayadan ti nalayak a kamiseta.
iii.
Nagrusingen kadagiti kinellengtayo ti natayag a pasdek,
Nagsusuon iti bullalayaw—kayatna a gaw-aten dagiti ulep.
Pagkabkabawenda ti awaytayo; kurkurtienda ti dila
Tapno maisawangna dagiti ganggannaet a balikas,
Ken makapagkurno iti wagas ti bisita a manggatgatang
Iti oras, isem ken bannogtayo; mangrukrukod iti lasag
Ken kabaelan; mangmangted-anag iti aw-awidtayo.
Apay a no natomartayon ti ginatangtayo a pildoras
Sa maamiristayo a gatas gayam ti in-inumentayo
Kadagiti barukong dagiti innatayo? No kaano a dusaen
Ken gudasenda iti telebision dagiti annak a nanginsiar
Iti panangsikap, isu pay laeng ti panangwitwittayo
Iti bagbagitayo a pagrikrikusen ti innipis ken numero?
Binay-antayo a simmanglad kadagiti pier dagiti saglalaka,
Libre ti kaaduan, a nangisuro kadatayo a mangtagikua
Iti bambanag a ganggannaet iti pagtaengan—inukarkaranda
Ti kinabuangger iti pus-ongtayo, ti kinatuso dagiti dilatayo.
Ipalagipda ti kanikapat a gasut a tawen nga inladawanda
Ti wagas ti kinatan-ok a di mailangaan ti kararuatayo:
Binay-antayo dagiti sakatayo a nagdaliasat iti dana
A nagpatingga iti sakaananda; binuybuyatayo
Ti pananggarroteda iti nasulpeng a panunottayo.
Ita, situtudiotayo a mangipaanud iti naapres a karayan
Kadagiti tarikayo a sarikedked dagiti kinelleng—mamatitayon
A kabaelanda a danonen dagiti ar-arep-epentayo a balitok
Iti bullalayaw. Ay, naglemmes iti taaw ti kinasimbengtayo!
Birbirokentayo ti nangilemmengan ti ugaw kadagiti apittayo
Kalpasan ti naminribu a pannakadarudartayo a nagpaibalud
Iti kahon a namunganayan met ti rinibribu a panagbulbullagaw—
Nagpaar-artioktayo. Nabibineg ti utek iti indiayada nga agas,
Di naimdengan ti napipikel a kararua ti panagtammeng ti boksit—
Ditay napupuotan ti panagpasken dagiti di katatawan iti kosina
Nupay inririaw ti bulan ti ballaagna iti pannakaaradastayo.
Itan, agsasamusam dagiti santilmo a kamkamatentayo,
Ditay ammo ti pagturongan ken pagpatinggaantayo.
iv.
Didigra kadi ti pannakatakuattayo nga iti laeng mata
Nga agpatingga ti uniberso ket adda iti ulo ti korona
Ti balligi ken kaimudingan? Limbes kadi ti dungngo
Iti utek ket dakdakkelen ngem iti bagi ken kararuatayo?
Nasursurotayo ti bukod a wagas a maisupadi iti nuang
A magalutan iti agong; iti kabalio nga agantiparra;
Iti kitikit a mulien dagiti ammatayo nga iti barukong
Laeng dagiti inna a nakarikna iti kinadatdatlag.
Kayattayo ti lumbes iti uged ti sampedro; linagtotayo
Dagiti tambak tapno lumbaantayo ti nabuntog a tignay
Ti away; nagiinnatiwtayo tapno agtakdertayo
A tangaden ti tunggal maysa ken ti amin a parsua.
Impempentayo dagiti bambanag iti ulo a di nagam-amiris—
Nalipatantayo a dakkel unay ti lubong tapno kargaenna.
Gapu kadi ta natakuatantayo a nakalawlawa ti law-ang
A pagibellengan kadagiti babak? Kaano kadi nga akuentayo
A kawaw itan dagitoy barukong malaksid iti panagallaalla?
Nagramuten ti panunottayo iti angin, sumursurot
Iti sadino man a pagturonganna—malaksid iti salemsem,
Nakarungrungsottayo, agung-ungor, makadidigra.
Dagiti karayan ti sugattayo, agpakpakillo, ngem bay-antayo
Lattan a bedbedanda laeng kadagiti gurnotenda a mulmula
A dagus met laeng nga agrupsa a kas iti lasagtayo.
Tunggal agsarmingak, agtaktakderak iti nakalawlawa,
Nakataytayag a pader—diak masapulan ti bagik.
Masinunuok, agbibinniroktayo lattan iti disso
A nakaisadsadan ket umad-adayotayo iti tunggal maysa.
Maimatangantayo ti sumipnget a maysa a nakadalungdong
A baket iti puon ti pundido a poste: mabisin, nadulpet,
Agpaypayegpeg. Di mapupuotan ti kinaagmaymaysa,
Malaksid iti dung-aw nga agkarkarawa iti agpatnag…
v.
Nadalusak, wen, ngem naputipotanak iti sapot—sibabaludak
Iti awan patinggana a kinaulimek ken kinadaksanggasat.
Ganggannaeten dagitoy dapanko kadagiti desdes ken tambak
A nangidaliasatak kadagiti apit a nangpatangig kaniak.
Uray dagiti arbis, awanandan iti salemsem. Uray ti lagip
Dagiti siniglotak a layap, saandan nga agrimat iti matak.
Ta iti siudad, adayo dagiti bituen ngem masansan nga agtupak
Ti langit kaniak— narim-itak a kas iti sipet kadagiti aglulumba
A sapatos, wenno iti nakabambantot a pilid ti kariton.
Nagdaliasatak a minansaan dagiti nangingisit nga eskinita;
Sinugatsugat dagiti barbed wire, ken pang-or ken bugtak
Dagiti autoridad; pinirpirsay dagiti di nakaawat iti dilak.
Sinungatnak ti daniw ta saanen a kabaelan dagiti balikas
A pagrusingen ti sabong kadagiti dakulap. Ta an-anuek ngarud
Dagiti lua nga agburayok iti tunggal panaglaylay iti kinadamsak
Ti asuk? Wenno sangalek kadi ti berso ti ragsak tapno ibudakko
Iti sakaanan ti kuadro iti nakalitlitem, marmarpi a diding?
Naminsan laeng a tinagainepko dagiti dallot ken samiweng
Ket impalagipda dagiti sellag a yawat ti bulan ti pammategna.
Ta ania ti musika iti agsasallupang a ringgor kadagiti agrerekket
Ngem agaaddayo a pasdek, lugan ken barongbarong no di batibat?
Sinapsapulko ti tagiruot a mangpairut iti kapet ti daga iti dakulap
Ti tao a mangpatpatayyek iti lubong. Kinamkamatko ti pagorasan
Tapno sublienna ti nakaan-annad a pannakaipasngay ti sinamar
Ket agkibinda nga agdaliasat. Nagparparintumengak iti paniempo
Tapno matmatanna koma ti panagrusing dagiti rettab ken uong
No di man umulog tapno ay-aywenna ti agbubuot a bin-i
Iti sapsapoten a kasuoran. Ngem daksanggasatak, daksanggasat…
Nasayyasayyaak laeng— nakipagtarimaan ti kararuak iti nagrakaya
A katedral; sinukisok ti utekko dagiti de-numero a laing ken sirib
Kadagiti biblioteka ti kuarta; naibus ti pigsak a nangguyguyod
Iti doliar ken gasolina; pinagumelnak ti imbatadko a pangngarig.
Agsubliak iti naggapuak ngem diakon masurotan dagiti tugotko...
vi.
Masapul kadi nga ungpoten ti mangliwengliweng
A kasipngetan sa matiliw ti layap a mayaspili iti barukong
Wenno maibedbed iti kuppokuppo? No kadi ipusna laeng
Ti maarakupko, mairamanak iti pettat a panagpukawna?
Nadaliasatkon dagiti tunggal bannugis iti laud,
Sinallukobandakon dagiti maris iti malem ken sardam—
Imbalakadda: ibarsakmo ta antiparram iti tangatang
Tapno makitam ti pannakaiwaris dagiti naririmat a bituen.
Ngem masapul kadi ti agtakder iti tuktok dagiti pasdek,
Iti bantay a basura, iti abaga dagiti higante a yelo,
Iti ulo dagiti bimmatbato a disierto sa mabirokan
Ti sapsapulen? Agpukpukkaw ti away: agsublika!
Nawatiwat ti dana ta umuna nga addang ti panagarisit
Ti tapok—kas iti nagpaburkan iti bayabas a mangdayas
Iti anu ti nagpakpakillo a sugat. Natuok, nakatutuok
Ta madalusanak laeng no agbalinak a rinibribu a tapok.
vii.
Iti daya manen a maipasngayak ken digosen ti sinamar
Adda wagas ti agsapa a di kabaelan a lumbaan dagiti saka,
Adda maris ti malem a mangipalnaad iti dungngo ti sardam
Ket masiglotan laeng ti layap no tiliwen ti mata dagiti rimatna…
ARIEL S. TABAG
Sta. Teresita, Cagayan
(Umuna a Gunggona, Gawad KWF Salip iti Daniw iti Iluko 2008. Immuna a naiposte iti blog ti autor, iti http://asseng.blogspot.com/2008/11/panangarakup-iti-ipus-ti-layap.html. Nabulod ti imahen iti www.thunderbolts.info)


text:
Benus
Ti Benus ket isu ti maikadua a planeta manipud iti Init, a pagtaytayyekenna ti tunggal 224.7 nga al-aldaw iti Daga. Kadagiti Ilokano, ti Benus ket ammo kadagiti nagan a baggák, kamuntatála ken palpallátok. Daytoy a planeta a ket nainaganan kenni Benus, ti Romana diosa iti ayat ken pintas. Kalpasan ti Bulan, isu daytoy ti karaniagan a masna a banag iti rabii a langit, a makaabot daytoy ti nalawag a kapigsa iti −4.6, naraniagen daytoy nga agsaruag iti anniniwan. Gapu ti Benus ket maysa nga nakapkapsut a planeta manipud iti Daga, agparang daytoy a kas saan nga umadayo iti Init: ti panagbennatna ket makadanon ti kadakkel iti 47.8°. Ti Benus ket madanonna ti karaniganna sakbay ti ileleggak ti init wenno sakbay ti ilelennek ti init, daytoy ti gapu a naamammoan a kas ti Agsapa Bituen wenno Rabii a Bituen.
Ti Benus ket naidasig a kas maysa a naindagaan a planeta ken sappaminsan a matawtawagan a kas ti "kabsat a planeta" ti Daga gapu ti agpadpada a kadakkel, grabidad, ken ti kaaduan a pannakaaramid. Ti Benus ket naabbongan ti saragasag nga ap-ap kadagiti naballatek unay nga ulep iti sulpuriko nga asido, nga agpawil a makita iti rabawna manipud iti tangatang iti makita a lawag. ti Benus ket addaan iti kapuskolan a tangatang kadagiti amin a naindagaan a planeta iti Sistema Sola, a kaaduan a nabuklan daytoy ti karbon dioksido. Ti tangatang a presion iti rabaw ti planeta ket 92 a napigpigsa ngem ti Daga. Ti Benus ket awanan ti karbon a siklo tapno makaala ti karbon para kadagiti batbato ket langlanga ti rabawna, wenno awan pay daytoy kadagiti organiko a biag nga agsagepsep iti daytoy iti biomasa. Ti Benus ket adda pammati a daytoy ket addaan idi kadagiti taaw,[2] ngem dagitoy ket bimbawbawidi ngimmato ti temperatura gapu ti timmalaw nga inbernadero a pagangayan.[3] Ti danum ket seguro a napotodisosiasion, ken, gapu ta awan ti magnetiko a lugar ti planeta, ti nawaya hidroheneo ket naitanod iti interpanetario a law-ang babaen ti solar nga angin.[4] Ti rabaw ti Benus ket namaga a desierto a langa nga addaan kadagiti kasla baldosa a batbato, a kanayon a napasadiwa babaen ti bulkanismo.
Dagiti nagibasaran[urnosen | urnosen ti taudan]
- ^ Emily Lakdawalla, Ti langa ti Benus ket Makauma ngem ti Maipanunotam nga Aramidna, Blog ti Kagimongan ti Planeta, Sept. 21 2009 (naala idi Dis. 4 2011)
- ^ Hashimoto, G. L.; Roos-Serote, M.; Sugita, S.; Gilmore, M. S.; Kamp, L. W.; Carlson, R. W.; Baines, K. H. (2008). "Ti Felsic ti ukis ti nangato a daga idiay Benus a naipaltiing babaen ti datos ti Galileo nga Asideg nga Inpraroho a Panagmapa ti Espektrometro". Warnakan iti Heopisikal a Panagsukisok, Dagiti planeta. 113: E00B24. Bibcode:2008JGRE..11300B24H. doi:10.1029/2008JE003134.
- ^ B.M. Jakosky, "Dagiti tangatang iti Naindagaan a Planeta," iti Beatty, Petersen ken Chaikin (eds,), Ti Baro a Sistema Solar, maika-4 nga edision 1999, Sky Publishing Company (Boston) ken Cambridge University Press (Cambridge), pp. 175–200
- ^ "Caught in the wind from the Sun". ESA (Venus Express). 2007-11-28. Naala idi 2008-07-12.


text:
SANTA MARIA, Ilocos Sur – Maysa nga ina ti tinagbat ti kinainninum ti anakna iti maysa a barangay iti daytoy nga ili.
Nabigbig ti biktima a ni Marina Ventura, 43, residente iti Laslasong Norte, ken ti masuspetsa a ni Edwin Villa, 26, residente met laeng iti nasao a lugar.
Iti imbestigasion ti pulis, naammuan a bayat ti panaginom ti masuspetsa ken ti anak ti biktima, inawis ti suspetsa ti biktima a mapanda iti Bangued Panciteria and Videoke iti public market .
Nagkedked a sumurot ti anak ti biktima ket nagawiden ngem simmurot ti suspek nga adda iggemna a buneng sa nagprobokar. Tinagbat ti suspetsa ti tawa ti pagtaengan da Ventura ngem adda gayam ditoy ti biktima ket naala ti akinkannawan a pungupunguanna.
Naipan ti biktima iti Reyes Clinic and Hospital para iti pannakaagasna.


text:
Ti Arapaap ni Ma’am Rosal
INULIT ni Ma’am Rosal a binasa ti application for leave-na. Maysa a bulan. Mapan ag-tour idiay Hawaii ita ta nakaalan iti visa-na kalpasan ti namitlo a panangpadasna. Nagasat ta nairana a nagbakasion ti kasinsinna ket inkari daytoy nga isu ti makaammo iti pletena iti eroplano.
“Aprobaran ngata ni ma’am?” inamadna ken ni Sir Ursi a padana met laeng a superbisor idi kalman. Isu ti kasingedna kadakuada a superbisor. Iti ania man a pangibaonan ti Superintendente kenkuana, agkaduada latta.
“Ala, padasem nga idungso iti lamisaanna, a, no di tumayok amin a kasal-itamon,” kinuna ni Sir Ursi.
Kinarayaman ti panagduadua ni Ma’am Rosal ngem daytoyen ti gundaway a matungpal ti nabayagen nga arapaapna a makadanon iti isla ti Hawaii. Uray apagbiitna laeng.
“Diak met gamden ti agyan idiay ket. Adu ti arapaapko iti karerak. Maysa ditan ti makita ken makasarsaritak ni Secretary Briones.”
“Nagadu ketdin a kayatmo iti biag, aya? Dagiti pay met ngarud imposible a sukdalen. Ngem malasmo laeng ta hanggang sa pangarap na lang ang mga ‘yan. Iti klase ti superintendentetayo, adu ti matungday nga arapaapmo,” inyuyong ni Sir Ursi. Simken manen ti kinaberde ti darana.
“No nagsardengkan a nagarapaap, nagsardeng metten ti biagmo,” indukir met ni Ma’am Rosal. Ngem napaumel ta nalagipna daydi saan met a panangpalubos ti Superintendente iti ASDS nga ag-leave ta mapan tumabuno iti kasar ti kaanakanna idiay Manila. No kuna ngamin ti SDS a puraw, uray siasino ti agdepdeppa, puraw daytan a pulos a di tarumitimen.
“Apay madi matuloy ti kasar ‘ta kaanakam no dika mapan agatendar sika, Vangie?” impalkat ti SDS idi. “Iranam met ti ag-leave no kaadu ti obra. Siasino ti mangaramid kadagiti mapanawam? Dayta ti rigatna kadakayo ta nairuamkayon iti inaayam a trabaho.” Nakigtotda amin idi. Awan ti nakatimek kadakuada.
Saan nga agpalpalikaw ti Superintendente. Awan met ibibbonganna a sao. Isawangna latta ti kayatna uray adu ti dumdumngeg. Nagaget ketdi. Arig sangsangpetna iti Dibision, nagdalusda a dagus. Pinaikkatna amin a kabinet ken agkuskusapo a tugtugaw iti tunggal opisina.
“Diyo la makita ti nasudi ken saan,” kinunana. Maar-arikattotda a nagdalus kadagiti opisinada. Impaknida amin a padaldalapus. Winadaanda dagiti pagnaan. “Isu nga agatkiteb ti opisinayo ta adu ti kabbalayyo. Isu a dikay’ makaaddang ta uk-ukopanyo dagiti daan nga aramid. Apay, pakakitaan ti asenso, aya, ti adu a ramramit a di maus-usar? Dagiti pappapel a diyo mausar dita, papuoranyon!”
Ita, nakawadwadan ti opisinada. Nadalus ken no panawen ti trabaho, awan makita a nakamulengleng lattan. Ta pulos a di kayat ti SDS dagiti empleado a nakatugaw lattan kadagiti opisinada. Immuna pay ketdi a tiniradana ti CID wenno Curriculum Implementation Division nga imatonan ni Ma’am Rosal.
“Ania met ti napintas a programa dagiti superbisor, sika, Rosalina? ‘Tan sa met la agsaksaklot ‘ti nadagsen ken agselselpon nga agmalmalem ti ob-obraenda? Ania ti serbida a graduado ti kinadoktor? Labakem man ida no dida kayat a siak ti mangsulong kadakuada,” nakapigpigsa idi ti uni ti SDS ket ammo ni Ma’am Rosal nga inranta ti SDS daytoy tapno mangngeg dagiti kakaduana.
Nagpaaramid ni SDS kadagiti espesial a programa babaen dagiti proposal-da tapno adda kano met obraenda. Inyakar daytoy ti opisina ti tunggal departamento. Ti Personnel, impaabayna iti opisinana. Ti Finance, impanna iti ngato. Ti met CID, ti dati a
“Inkayo agpalpalanggapang sa ipaskilyo iti Facebook dagiti ladawanyo a naala iti nadumaduma a lugar?”
Conference Hall, ken ti Clinic, iti asideg ti gate.
“Ammok nga adu ti mangikarkararag nga agtalawak ditoy. Ngem napigpigsa ti kararagko a dinak yak-akar ni Apo Dios ta masapul a marepormakayo pay amin,” kunkuna man ti SDS no kua.
Pudno pammaliiw ti SDS. Adu kadakuada ti di mangayat a mangarakup iti kayat ti SDS a panagbalbaliw. Ad-adu pay ti agnernerbios ta amangan no agriroda ket makaramanda iti bugkaw. Ngem ni Ma’am Rosal, ammonan daytoy nga ugali ti SDS. Gagangayna ti agung-unget ken agbugbugkaw. Nagkaduada ngamin nga Education Program Supervisor wenno EPS iti isu met laeng a Dibision. Kinapudnona, ni Ma’am Rosal ti maysa kadagiti kararagsakan iti yaay ti SDS iti dibisionda ta ammona nga adu ti pagsayaatan a maaramid daytoy. Katkatawaanna ngarud iti un-unegna dagiti mabutbuteng unay iti SDS ta ti pudno, nasayaat, nadungngo ken mannakaawat daytoy. Wagasna laeng ti ipakpakitana a kinaestrikto. Ngem ita ta rantana nga ipasa ti aplikasion ti panag-leave-na ta mapan idiay Hawaii, maalana metten ti agdanag. Sa met butbutngen ni daytoy Sir Ursi. Ad-adda pay ket ngaruden ti danagna ita ngem iti nerbiosna idi damona ti sumango iti konsul iti US embassy a namindua a nang-deny kenkuana iti panangalana iti visa.
Kasano, nalagipna daydi saan a panangpalubos ti SDS kadagiti prinsipal a saan nga updated ti liquidation-da a mapan koma sadiay Davao.
“Inkayo agpalpalanggapang sa ipaskilyo iti Facebook dagiti ladawanyo a naala iti nadumaduma a lugar? Sa ibagayo a nakaibaonanyo a mapan agseminar? Agbainkayo met, a, iti bagbagiyo,” kinuna ti SDS kadagiti prinsipal.
Ngem uray no kasano a nerbiosna, sinapa ni Ma’am Rosal ti napan iti opisina ti SDS. Apaglukatna pay laeng ‘ti ridaw, gimluongen ti timek ti SDS.
“Solbarem ‘ta parikut nga inteks kaniak dayta nga Ursi idi rabii. Fully-booked kano met gayamen ‘ta Veranda Hotel a pangitarusanyo kada USec ken RD? Kunak ngamin nga agpareserbakayo a nasapsapa. Ania ita? If not in Veranda Hotel, we will cancel the Education Summit. Basta ‘diay Veranda ti kayatko a pakaipananda. Period. No saan, ribbuotenkayo amin. Uray awan matultuloy a semseminar dita!” Arigna ibato daytoy ti memorandum iti sangona. “Ken kitaem man no asino ti nangaramid iti daytoy a memo? Kasla nagsisilpo nga alupasi ken bamban ti Inglesna. Pinidpidutnan sa met lattan ‘ta Google! Anak ti aso a kimmapas, aya. Dodoktor a nagtagilugan ‘ti napipintas ken kundipulpuligad a ruprupa, kasta met ti linaon ti memorandum-na. Mangibabainkayo! Paisublim!”
“Nabayag nga inyawagmin, ma’am, ngem adu kano ti immununan,” insungbat ni Ma’am Rosal.
“Problemak pay! Solbarenyo dayta,” gimluong manen ti bosesna ti SDS.
Nagsakit ti nakem ni Ma’am Rosal. Saan a gapu iti panagungunget ti boss-da ta naruamen. Ammona nga inton malpas ti amin, yawatannanto met laeng daytoy iti liningta a saba wenno ania ditan a makan. Ti dina pannakaited iti application for leave-na ti kaluksawna. Ken no naitedna man, ammona a saan a pirmaan ti SDS daytoy. Kayatna met a sawen, saanen a makasurot pay iti kasinsinna. Isu a naliday ni Ma’am Rosal.
Sipud panagkadkaduada, ita pay laeng a nakarikna ni Ma’am Rosal iti sakit-ti-nakem iti SDS. Ngem kayatna nga iliwliwag ta uray kaskasano, isu met latta ti talken ti SDS. Isu ti para pasango ti SDS no dumteng dagiti sangsangaili. Intugot pay daytoy iti naminsan iti Malakanyang ket nakita ken naalamanona a mismo ti Presidente. Naam-amona met dagiti dadduma nga opisial ti Central Office idi napanda idiay. Kangrunaanna, nadakulapna dagiti Undersecrataries ken gagayyem ti SDS a Superintedente iti intero a pagilian. Nakalanglangna pay ida a nangan. Isuna met ti mangsabet ken agitulod iti eropuerto kadagiti bisitada. Ket uray no pasaray maungtan, lumukneng ti pusona gapu kadagitoy a panagtalek ti SDS.
Ti Veranda Hotel ti kayat ti boss-da a pangipanan kada USec ken RD agsipud ta isu laeng ti nakail-Ilokano a Hotel. Kabarbaro pay daytoy. Matannawagan ti sibubukel a Paoay Lake ken asideg iti agdindinamag a Paoay Church. Iti bangirna a turod, makita ti Suba Paoay Sand Dunes. Dagiti ti kayat ti SDS a makita met dagiti gagayyemna nga opisial manipud iti Central Office.
No saan a matuloy ti Education Summit, ania ti rupada iti USec ken RD?
Masapul a mangipamuspusanda ken Sir Ursi. No pumalpak daytoy kaunaan a Summit iti Dibision a pakipartisiparan ti agarup nasurok a sangaribu nga School Heads ken Division personnel, matiltil la ketdi. Sigurado a makangngeg iti adu bugkaw ken unget manipud iti SDS.
“Naitedmo ti application for leave-mo?” dinamag ni Sir Ursi idi agkitada.
“Yawatko koma itayen ngem bimmarangbang manen. Wrong timing,” sitatamnay a sungbat ni Ma’am Rosal.
“Iruanganmon, a. Uray ket naruamtayo metten a maungungtan.”
“Bay-amon,” kinuna ketdi ni Ma’am Rosal. Imbagana ti papaaramid ti SDS kadakuada.
Immawag manen ni Ma’am Rosal iti Veranda Hotel. Ngem nakabayad kanon dagiti naka-chek in ken nagreserba.
“Nabayagkamin a sukiyo dita. Awan laengen ti pangipananyo a sabali kadakuada? Dua laeng a siled ti masapulmi. ‘Tay dati nga al-alaenmi, please. We need it badly. Dignitaries ti Dep-ed dagitoy. No diyo maited kadakami, dikamton um-umay dita,” inturtured ni Ma’am Rosal nga imbaga.
“Kumakapit sa patalim ang Superbisora,” inwang-it la ket ngarud ni Sir Ursi nga adda iti abayna. “Awan a talaga, ma’am,” Kinuna latta ti taga-Veranda Hotel. Nagsenaay iti nakaun-uneg ni Ma’am Rosal apaman a naibabana ti telepono. Naisursurot met ni Sir Ursi.
Naliday ni Ma’am Rosal a nangipakaammo iti SDS iti banag ti pannakisaritana iti SDS. “Make a way. Make a solution!” kinuna latta ti SDS. Kapilitan a napan dimmanon da Ma’am Rosal ken Sir Ursi iti Veranda Hotel. Ti payen manedier a mismo ti diniretsoda. Nakipakpakaasida. Arigna agparintumengda. Imbagada payen ti adu nga unget a linak-amda nupay saan koma a rumbeng nga ibagada ta nakababain a maammuan ti sabali gapu iti takemda. Pagyamananda unay ta nangrikna ti manedier ket impamuspusanda ti pannakayakar dagiti dadduma a naka-book iti Porta Ilocandia nga asideg met laeng iti hotel. No kasano ti inaramidda, saanen nga imbaga ti manedier. Ti nasken kano nabakante ti dua a kuarto iti Veranda Hotel.
Inyawagda a dagus dayta iti SDS. “Ma’am, we did it. Addan pagyananda ditoy Veranda Hotel,” siraragsak nga impadamag ni Ma’am Rosal.
Imbes a maragsakan, kinuna ketdi ti SDS, “Kabaelanyo met gayam, adu pay la nga inrasrasonyo…”
“No ammom la koma ti nagdalanmi iti manedier, ma’am…” kinuna ni Ma’am Rosal. “Kinapudnona, addakami pay laeng ditoy Paoay…”
“Ne, ay, ket ania pay laeng ti pagbaybayaganyo dita? Umaykayon ditoy ket adu ti obra...” Naunget pay laeng ti timek ti SDS ngem kasla nakita ni Ma’am Rosal ti isem daytoy.
NASAPA a simrek ni Ma’am Rosal. Ti rantana, iturturedna manen ti mapan iti opisina ti SDS tapno itedna ti aplikasionna. Nakaragragsak daytoy ta nag-overtime pay idi rabii tapno maileppas dagiti mausar iti Summit. Tengngan ti rabii idi agawidda ken Sir Ursi.
“Good morning, ma’am?” insungadna iti SDS a gagangayen nga umun-una a sumrek ngem isuda.
“What is good in the morning? Sumrekka…” inyisem ti SDS a madaman ti padugalna kadagiti nasken a pirmaanna. “Agyamanak ta matuloy met la ti Summit… ken uray no bumugbugkawak, didak dengdenggen…”
“Kastaka met ngamin nga agdagdag, ma’am… nakabutbuteng…” Naapput ni Ma’am Rosal ti ngiwatna ta adda babawina iti naisawangna.
Immisem ti Superintendente. “Problemayon no narabaw ti kimmotyo. Kayatko laeng met a makasursuroyo kayo ket. Ala, makitam ket kabaelam met gayam. Ammom, no sumukokan a dagus, adu ti yamanen a mapalusposan.” Kinidmatanna ni Sir Ursi a kimmamakam ken ni Ma’am Rosal.
Nagparagipig ni Sir Ursi. Immanges met iti nauneg ni Ma’am Rosal ta uray kaskasano, limmag-anen ti riknana.
“Wen gayam, maysa a lawas kasanguanan ti Summit, mapan ag-Execom dagiti Superintendente idiay Vigan. Kayat ti Sekretario ti Edukasion ti sumarungkar iti dibisiontayo kaduana dagiti tagaCentral Office ken dagiti staff-na,” inlitania ni SDS. Minulagatanna ni Ma’am Rosal.
“Ni Secretary Briones, umay iti Dibision, ma’am?” dimmakkel pay dagiti mulagat ni Ma’am Rosal. Gimmanaygaypay.
“Mismo! Ket dakayo ken Ursi ti agserbi a Protocol Officer. Mapanyo sabaten ida diay airport. Umayda ag- lunch iti opisina. Ipasiartayo ida idiay Paoay ken Pagudpud sa itulodtayo ida idiay Vigan. Ngem kasla daytanto ti eskediulmo nga ag-leave, aya, Rosalina?” kinuna ti SDS.
Dimmakkel dagiti mata ni Ma’am Rosal. Nakaammuan ti SDS? Nataliawna ni Sir Ursi. Nagdumog daytoy iti apagapaman.
“Un-unaannak a talaga,” kasla kunkunana iti gayyemna.
Nabayag metten nga arapaap ni Ma’am Rosal a makita ken maalamano ti maysa kadagiti idolona, ti Sekretario ti Edukasion.
“K-kasano ngaruden, ma’am?” kinuna laengen ni Ma’am Rosal.
“Mapanka ‘diay Hawaii, a, ta isu met ti kayatmo. Pirmaakon ti application for leave-mo. Yannan? ” Kasla mangrukrukod ti SDS.
“Tapno koma makikuyogak iti kasinsinko, ma’am…” impapainayad a kinuna ni Ma’am Rosal. “Ilibrena ngamin ti pletek. Amangan ngamin awanton ti panawenko no diak sumurot iti kasinsinko ta saan nga agbayag ti visa-k… ken agbasaak koma iti Law,” impudnona. Dina koma kayat nga ibaga ti planona ngem nasayaat met no maammuanen ti boss-na.
“Ket mapanka, a. Adda met ni Ursi nga agbati. Ngem laglagipem, agretironton ti Sekretario. Maminsan laeng wenno manmano nga umay iti yantayo. Gundawaytayo metten a mangsangaili kenkuana. It’s your choice,” kinuna met ti SDS ket intuloyna ti nagpirma kadagiti sangabunton a pappapel iti sangona. Maburiboran ni Ma’am Rosal. “Secretary Briones? Who wouldn’t? It’s an opportunity, beybe,” inngirsi ni Sir Ursi a manangadtangad pay. Manirtiris.
Ad-addan a saan nga ammo ni Ma’am Rosal ti aramidenna.
NALPASEN ni Ma’am Rosal dagiti trabahona ken awanen kaduana iti CID ngem di pay nagawid. Pampanunotenna no ituloyna ti mapan idiay Hawaii wenno kaduaenna ni Sekretario ti Edukasion. No mapan idiay Hawaii, awanton ti gundawayna a makitakunaynay iti sekretario. Ngem no pilienna ti di agpa-Hawaii, amangan no saanto metten a makapan. No agpaso ti visa-na a dina nausar, amangan no didanton ikkan. Numona ta adu a rigat, nerbios ken sakit-nakem ti impuonanna iti dayta a visa. Ket marigatan nga agdesision. Maikulkuleng.
“No siak ti sika, daytoy kaadu a tuok ken rigattayo ditoy, inkan diay Hawaii. Oportunidad dayta. Maitarayamon ti adu nga ung-unget kada bugbugkaw. Madika pay? No mapanka, agsapulkanton ti asawaem ta agbatikan!” kinuna ni Sir Lando itay. Ammona latta a ni Sir Ursi ti nakadamaganda iti parikutna.
“Ita pay ta nakapimpintasen ti taray ti SDO nga agtalaw? Nagadun ti nakadkaduana a bisbibista nga immay ditoy. Uray naunget ni Ma’am, nadungngo met. Ken sa met la agunget no agbaybay-atayo kadagiti trabahotayo,” imbagi met ni Ma’am Claudette.
Awan tagtagari ni Ma’am Rosal. Agay-ayam iti panunotna nga iti unos ti makatawenen a panagtakem ti SDS, naaramidna dagiti arapaap a pagbalinan ti Departamento. Ket ibilangna nga adu ti pasetna iti dayta a balligi. Makasangit pay a mangpanunot ti adu a nagpasaranda a puyat a nakaigapuan pay ti panagsinada iti daydi nobiona agsipud ta awan kano metten ti orasda iti tunggal maysa. Adda pay ngamin dagidi gundaway a rabiin no agawid tapno malpas dagiti trabahona. Sumrek pay iti aldaw ti Sabado tapno iringpasna dagiti Operations Manual para iti ISO. Iti aldaw ti Domingo kalpasan ti misa, agsubli iti opisina tapno agurnos kas panagsaganada para iti certification ti ISO nga inlungalong ti SDS. Adda pay dagiti parbangonen nga agawidda ta evaluation-da para iti ISO. Adu a sakripisio.
“Masapul nga agsinatan. Awan ti mamaayna daytoy,” dayta ti naudi a sao ti nobiona.
Awan mamaayna? Ket makasangit lattan. Ta ita, umayen ni Sekretario ti Edukasion tapno saksianna ti adu a nagbaliwan ti SDO. Nabayag nga inararapaapna daytoy. Ngem isu met ti ipapanawna. Tumren lattan dagiti luana.
“Rosalina, agtuloyka a mapan Hawaii? Agdesisionkan tapno masukatanka a kas protocol officer,” kinuna ti SDS itay. “I need your decision until this afternoon. Diak kayat ti agbayagbayag. Magmagna ti oras!”
Ngem agingga ita, saan pay a nakadesision. Ken isu ti pinusgan ti SDS a mapan makimiting iti Gobernador inton bigat maipapan iti isasangpet ni Secretary Briones ta adda kano mitingda idiay Region.
“Paspasmon ti agtrabaho ita ta addaka pay ditoy,” imbilin ti SDS sakbay a nagawid. “‘Tay leavemo, naaprobarakon. Ni Ma’am Grace ti sukatmonto. Remember, strike the iron when you are ready,” imbalakad ni SDS kenkuana. Gundawaymon a mapan Hawaii. Kasta ti pagawatanna iti kinuna ti SDS. Kas met iti panirigan dagiti padana a Superbisor.
“’ Ta dua a lawasmo, maabrotmonton ti pletem,” indurog met ni Sir Lando.
Naamiris ni Ma’am Rosal nga iti daytoy a biag, adda latta dagiti maisakripisio. Saan a mabalin kukuam amin a gundaway. Pagrukodan met dayta iti kinatao.
Ita, dinan ammo ti aramidenna. Nagawid a mariribukan.
Nagkararag laengen sakbay a naturog.


text:
Nabua, Camarines Sur
Ti Nabua ket maysa a primera klase nga ili iti probinsia ti Camarines Sur iti Filipinas.
Dagiti baranggay[urnosen | urnosen ti taudan]
Ti Nabua ket politikal a nabingbingay iti 42 a barbaranggay.[2]
- Angustia (Angustia Inapatan)
- Antipolo Old
- Antipolo Young
- Aro-aldao
- Bustrac
- Inapatan (Del Rosario Inapat
- Dolorosa (Dolorosa Inapatan)
- Duran (Jesus Duran)
- La Purisima (La Purisima Agu
- Lourdes Old
- Lourdes Young
- La Opinion
- Paloyon Proper (Sagrada Palo
- Salvacion Que Gatos
- San Antonio (Poblacion)
- San Antonio Ogbon
- San Esteban (Poblacion)
- San Francisco (Poblacion)
- San Isidro (Poblacion)
- San Isidro Inapatan
- Malawag (San Jose Malawag)
- San Jose (San Jose Pangaraon
- San Juan (Poblacion)
- San Luis (Poblacion)
- San Miguel (Poblacion)
- San Nicolas (Poblacion)
- San Roque (Poblacion)
- San Roque Madawon
- San Roque Sagumay
- San Vicente Gorong-Gorong
- San Vicente Ogbon
- Santa Barbara (Maliban)
- Santa Cruz
- Santa Elena Baras
- Santa Lucia Baras
- Santiago Old
- Santiago Young
- Santo Domingo
- Tandaay
- Topas Proper
- Topas Sogod
- Paloyon Oriental
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Camarines Sur". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Camarines Sur". Datos ti Populasion ti Ili. Dibision ti Panagsukisok ti LWUA. Naala idi 26 Septiembre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Naliday ti adda a sasaadek, Lorena. Nasumok ni baketko ti dalan nga agpakannigid. Pinanawannak ket insukatnak iti sabali a lalaki. Daytay makaited iti ar-arapaapenna nga anak. Awan ngamin ti anakmi bayat ti panagdennami.
Wen, Lorena, agmaymaysaak iti daytoy a lubong. Pinadasko met ti nagbirok iti sabali a babai a mangipateg kaniak ngem napaayak.
Namrayak ti nagputar iti daniw iti kaltaang ti rabii no diak matiliw ni ridep. Dita nga impeksak dagiti dagensen ken linaon toy barukongko. Ngem no mariknak ti saem kadagiti binatog nga ikur-itko, umanayen a pagarubosan dagiti luak.
Ngem iti panagam-ammota, Lorena, simmangbay ti baro a biag kaniak. Adda simmulbod manen a rusing ni ayat ditoy pusok. Wen, Lorena, agayatak manen!
Ngem tinubngarko, minedmedak dayta a rikna. Kasano ngamin ket dakkel ti nagbaetan ti tawenta. Ubingka unay, Lorena. Maysaka a karissabong iti lubongko a bangolan.
Ngem basolko kadi no agayatak kenka? Wen, Lorena, dinak koma mababalaw. Natural laeng iti maysa a parsua nga addaan iti puso ken rikna a matukay iti nabanglo nga ayamuom ti karissabong a pintasmo.
Nakariknaak iti panagraem kenka ta iti baet ti kinaganusmo, awan ti naibinggas a panagduaduam a makipagayam kaniak. Dinawatko ti selpon numbermo ket intedmo met. Banag nga ad-adda manen nga immasidegan ti riknak kenka. Dita a narangtayan ti nagbaetanta. Ngem adda dagiti gundaway a diak mapengdan ti riknak ket imparipiripko kenka. Nasutilka gayam, ‘angkel’, kinunam ketdi. Ngem iti yiisemmo iti nakasamsam-it, tumayaben ti upay iti barukongko.
Ngem basolko kadi no ayat ti mariknak kenka? Kunada: “age doesn’t matter”. Iti ayat, awan ti ubing ken nataengan. Patas amin a tao iti tay-ak ni ayat. Ngem ammok a kasla iti sabut ken pinggan a saan a makapagakkub ti kayariganta. Ammok a saanak a maibagay iti karissabong a kas kenka. Kayarigam ti baggak, daydayasennak ti kinaraniagna ngem diakto pulos magaw-at.
Malagipko daydi maysa nga aldaw nga immatendarta iti pannakaangay iti anibersario ti mini-magasin a Pluma Ni Bucaneg idi Marso 17, 2006 iti siudad ti Candon. Nagabay ti tugawta daydi a malem, malagipmo kadi pay, Lorena? Nakaragragsakak iti daydi a malem agsipud ta addaka iti sibayko.
Nagbuliganta a sinangal ti pasalip iti on-the-spot poem writing contest. Nagun-odta ti maikadua a premio. Napalalo unay ti ragsakta idi awatenta ti sertipiko ken cash award. Nagbingayanta ti gunggona. Ngem naragragsakak pay koma no pudno nga agayan-ayatta.
Iti panaggawidta kalpasan daydi a pasken, inyawismo ti itatabunok iti masungad a panagkasangaymo.
“Tay regalom kaniak, dimo liplipatan,” inrabakmo pay kaniak idi bumabaak iti lugarmi.
“Wen, dika madanagan, igpilkonto inton umayak,” impatalgedko kenka a bulon ti panangipayapayko iti imak. Arig lumagto ti pusok iti pannakakitak ti timpuar a nasam-it nga isemmo.
Nadanon ti aldaw ti kasangaymo, Lorena. Addakami pay la iti dalan, agkakanayonen ti panagteksmo kaniak, sangkasaludsodmo no yankon.
Insungbatko nga intugotko ti dua pay a barkadak a da Jhonny ken Jun. Naglugankami iti traysikel ni Jhonny.
Nanglintegkami iti dalan iti Barangay Turod, Sudipen, La Union. Simmalpotkami iti kalsada nga agturong iti Barangay Cadapli, Bangar, La Union. Iti saan a mabayag, nakadanonkami iti Barangay Castro nga arsadanan ti lugaryo. Nagsardengkami sadiay ta saan a makasang-at ti traysikelmi.
Idi naammuam ti kaaddamin iti Barangay Castro, inteksmo a sumabatka, Lorena. Iti dayta a darikmat, diak nagawidan ti isasangbay ti karayo ditoy barukongko.
Wen, Lorena, mailiwakon a makakita manen kenka – nalasbang a karissabong ti Tapaoan!
(Adda tuloyna)


text:
Sirawai, Zamboanga del Norte
Ti Sirawai ket maysa a maika-4 a klase nga ili iti probinsia ti Zamboanga del Norte iti Filipinas.
Dagiti baranggay[urnosen | urnosen ti taudan]
Ti Sirawai ket nabennebenneg iti 34 a barbaranggay.[2]
- Balatakan
- Balonkan
- Balubuan
- Bitugan
- Bongon
- Catuyan
- Culasian
- Danganon
- Doña Cecilia
- Guban
- Lagundi
- Libucon
- Lubok
- Macuyon
- Minanga
- Motong
- Napulan
- Panabutan
- Piacan
- Pisa Itom
- Pisa Puti
- Piña
- Pugos
- Pula Bato
- Pulang Lupa
- Saint Mary (Poblacion)
- San Nicolas (Poblacion)
- San Roque (Poblacion)
- San Vicente (Poblacion)
- Sipakit
- Sipawa
- Sirawai Proper (Poblacion)
- Talabiga
- Tapanayan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga del Norte". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Plantilia:Ammom kadi/Nobiembre 22< Plantilia:Ammom kadi
- ... a ti Bulan (nailadawan) ket isu ti kadakkelan a masna a satelite ti Sistema a Solar relatibo ti kadakkel ti primariona?
- ... a ti Brasil ket isu ti kadakkelan a pagilian idiay Abagatan nga Amerika?
- ... a ti Istanbul ket is-isu laeng ti siudad iti lubong a naisanglad ti dua a kontinente?
- ... a ti komunismo ket nanipud ti Latin - communis a kayatna a sawen ket sapasap wenno sangalubongan?
- ... a ni Dwight D. Eisenhower ket isu ti immuna a Kangatuan nga Agbilbilin iti NATO?


text:
Pagsasao a Zazaki
Ti Zazaki, makunkuna pay a Zaza, Kirmanjki, Kirdki ken Dimli, ket maysa a pagsasao nga Indo-Europeano ken kangrunaan a maisasao idiay akindaya a Turkia. Ti pagsasao ket paset ti amianan a laud a grupo ti Irani a paset ti pamilia ti Indo-Europeano, ken tagikua ti Zaza-Gorani ken grupo ti dialekto a Kaspio.[2] Ti Zazaki ket makibingay kadagiti adu a langa, estruktura, ken bokabulario iti Gorani. Ti Zazaki ket adda pay dagiti pannakaipadana iti Talyshi ken dagiti dadduma a pagsasao a Kaspio.[3] Segun ti Ethnologue (ania dagiti siudad [Paul 1998][3]), ti bilang dagiti agsasao ket adda iti baetan ti 1.5 ken 2.5 a riwriw (mairaman dagiti dialekto). Segun ti Nevins, ti bilang dagiti agsasao ti Zazaki ket adda iti baetan ti 2 ken 4 a riwriw.[4]
Dagiti nota
Dagiti nagibasaran[urnosen | urnosen ti taudan]
- ^ Reperensia ti Zazaki iti Ethnologue (maika-17 nga ed., 2013)
Reperensia ti Kirmanjki (Akin-amianan a Zazaki) iti Ethnologue (maika-17 nga ed., 2013)
Reperensia ti Dimli (Akin-abagatan a Zazaki) iti Ethnologue (maika-17 nga ed., 2013)
- ^ ]Iranica Urayno kasta, dagiti pagsasaoda ket nakapreserba kadagiti nadumaduma nga isoglosses kadagiti dialekto ti rehion ti akin-abagatn a Kaspio, ken ti lugarna iti grupo ti dialekto a Kaspio iti Irani ti Amianan a laud ket nalawag.
- ^ a b Ti puesto ti Zazaki Kadagiti Laud nga Irani a pagsasao babaen ni Paul Ludwig
- ^ http://www.fas.harvard.edu/~lingdept/IndexicalityWorkshop/anandnevins04.pdf


text:
Rizal, Zamboanga del Norte
Ti Rizal ket maysa a maika-5 a klase nga ili iti probinsia ti Zamboanga del Norte iti Filipinas.
Dagiti baranggay[urnosen | urnosen ti taudan]
Ti Rizal ket nabennebenneg iti 22 a barbaranggay.[2]
- Balubohan
- Birayan
- Damasing
- East Poblacion
- La Esperanza
- Mabuhay
- Mabunao
- Mitimos
- Nangca
- Nangcaan
- Napilan
- Nasipang
- New Dapitan
- Nilabo
- North Mapang
- Rizalina
- San Roque
- Sebaca
- Sipaon
- South Mapang
- Tolon
- West Poblacion
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Zamboanga del Norte". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Zamboanga del Norte". Datos ti Populasion ti Ili. Dibision ti Panagsukisok ti LWUA. Naala idi 17 Oktubre 2014.
Dagiti akinruar a silpo[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Pagsasao nga Akinlaud a Dani
Ti pagsasao nga Akinlaud a Dani, wenno Laani, ket ti kaaduan ti agsasao a pagsasao a Papuano idiay Baro a GUinea ti Indonesia. Daytoy ket insasao babaen dagiti tattao a Lani idiay probinsia ti Papua. Dagiti tribu ti Ginget Swart ket tinawtawagan iti Oeringoep ken Timorini iti literatura manipud kadagiti tawen idi 1920, ngem dagita nagan ket saanen a maus-usar.
Dagiti nagiabsaran[urnosen | urnosen ti taudan]
- ^ Akinlaud a Dani iti Ethnologue (Maika-18 nga ed., 2015)
- ^ Hammarström, Harald; Forkel, Robert; Haspelmath, Martin, dagiti ed. (2017). "Western Dani". Glottolog 3.0. Jena, Alemania: Instituto para iti Ebolusionario nga Antropolohia ni Max Planck.


text:
ITI KONBENSION nasional a dinar-ayan dagiti dadaulo dagiti nadumaduma a partido a kaaliado ti agdama nga administrasion, imbatad ni Pres. Arroyo ti masirmatana a panagballigi dagiti kandidatona iti masungad nga eleksion.
Impasingked met dagiti lokal nga opisial iti 12-0 para kadagiti senatorial candidates ti Team Unity.
No patien dagitoy lokal nga agtuturay, adda kadakuada ti bael a mangallukoy kadagiti botante iti hurisdiksionda a mangibutos kadagiti kandidato ti administrasion.
Mabalin a pudno, ngem ad-adda a patienmi a maysa laeng daytoy a panagar-arapaap a simamata. Mabalin ketdi a pammatiray-ok daytoy tapno lumag-an ti rikna dagiti senatorial candidates nga agab-abog iti lumba iti politika kas iwarwaragawag dagiti nadumaduma a surbey.
Ibagada la ketdi dagiti maar-arus a kandidato a palso wenno pagduaduaan dagiti surbey, ken depende no asino ti agpasurbey.
Ngem saan a mabalin a tagibassiten lattan dagitoy agsipud ta, annugotenda man wenno saan, pakarukodan iti sangkapirgis a rikna, kapanunotan ken pagirigan ti maysa a paset ti nadumaduma a sektor dagiti umili.
Kas nasaon iti kallabes, agbalin daytoy nga eleksion a barometro ti administrasion no nagun-odnan ti panagtalek dagiti umili kalpasan dagiti ibanbandona a nagapuananna a panagdur-as iti ekonomia.
Ngem ti saludsod: nakadanon kadin dayta a panagdur-as kadagiti umili?
Kadagiti probinsia, adu dagiti umili ti saan a mapnek iti nagapuanan dagiti lokal a mangituray kadakuada. Awan ti ania a nagbaliwan ti panagbiagda.
Ta saan a malibak nga adu nga agtuturay ti nagsaksaklot lattan iti tianda idinto a naipaidam kadagiti iturayanda dagiti kangrunaan a kasapulanda iti biag kas iti dakdakkel a matgedan, nalaklaka a magatang a tagilako, ad-adu a panggedan ken dadduma pay a pakapalag-anan ti panagbiagda.
Adda ketdi dagiti alegasion a nailayonda iti puesto agsipud ta nagayus ti kuarta a pinangliwliwda kadagiti botante ken babaen ti pammutbuteng dagiti armado a pasurotda ken panagsuitik iti eleksion.
Masinunuo ngarud a no maipangabak man dagiti lokal nga agtuturay dagiti senatorial candidates kas iti inkarida a 12-0, saan a gapu ta aglaplapusanan ti talek dagiti kailianda no di iti babaen laeng iti wagas a kas iti nadakamat iti ngato.
Ti ketdi nalawag, adu a rigat ti administrasion a nagallukoy kadagiti kandidatona a para senador iti baet a dakkel a bentahe ti makinariana a mangibayog iti kandidatura dagitoy.
Pammaneknek daytoy iti panangallawat ti administrasion kadagiti kandidato a napeklan a kritiko ti turay iti laksid nga adu dagiti pagpilianna a kaaliadona. Team Unity (kuno) para iti panagmaymaysa ken panagkaykaysa para iti panagdur-as ti pagilian. Ngem ad-adda a nakappapati nga adu dagiti inawagan ken inay-ayo ti administrasion nga agkandidato ngem nagsarimadeng ken nagpakni dagitoy.
Ngarud, annugoten man wenno saan ti administrasion ken dagiti kaaliadona a lokal nga agtuturay, kaarig kidkiddawenda ti bulan iti panangibagbagada a simotenda ti para senador iti unay nga eleksion.


text:
Kasta met kadakayo, masapul a sisasaganakayo, ta umayto ti Anak ti Tao iti oras a diyo ipagpagarup — Lucas 12:40
1. Ti Nabirokan A Karnero
NAGRUPANGET ni John Asuncion iti nakaro nga ut-ot ken apges gapu kadagiti sugat ken bukol ken kammuol iti pangrapisen a rupana ken dagiti nagsinitan iti sigarilio iti panguttongen a bagi iti tayagna a lima a kadapan ken uppat a pulgada. Nariknana ti sippit ti init iti agalauna a malem. Kamkamatenna ti angesna. Labus iti makinngato ti pangrapisen a bagina ken nakapakleb. Deppa dagiti takiagna ken nagdippit dagiti sakana ta inyurnos dagiti nangdangran kenkuana a kasta, kalpasan nga imbaltogda ti bagina nga awanan puot, sada kinatkatawaan ken tinuptupraan.
Nasay-opna ti langsi ti nagsayasay a dara manipud kadagiti nabtak a naingpis a kiday ken sugat manipud iti babaen dagiti nalitem a paningkiten a mata. Aragaag ti panagkitana.
Nananamna ti dara manipud kadagiti bimtak a bibig. Ti langsi ti darana ket naigamer iti nakabarbara a sang-aw ti kasla makirkirog a talon iti abaga ti kalsada.
Immangad ken nagmulagat ngem agkurang ti pigsa ket nagdisso iti rengngat ti kabbarbasna itay bigat. Nupay kasta, impilitna latta ti nagmulagat ken tinangad ti asul a langit, ngem dina mailasin dagiti nakangatngato ti tayabda a sallapingaw. Sallapingaw a nakangatngato iti tayabda ngem iti kaanoman didanto magteng ti lugar a kalawagan ta nasken nga ited iti Emperador iti para iti Emperador.
Apagapaman a naungap ti ngiwat ni John Asuncion ket nagparang dagiti daradara a ngipenna.
Diosko, Diosko, tulongannak…kunana, ngem awan ti simngaw a timek: inulitna nga inyebkas, ngem itoy a gundaway ti magaw-at ti muging ket di kabaelan ti dila.
Nagkutikuti dagiti ramay ket narumek dagiti narasay ken nagangon a ruot. Immabut dagiti ramay iti kasla iket a rengngat, kimpet ket imbulosna aminen a pigsa, naitukol dagiti tumeng ngem naugotanen ti pigsa. Marie Joy…! inyikkis ti utekna idi naipinta iti mugingna ti nadungngo ken naanus ken naemma ken napintas nga asawana. John Carlo…! Maria Rita…! Mary Grace…! dagiti annakna nga agtawen iti sangapulo ket dua, sangapulo ken walo a kas iti panagsasagannadda, ngem nagtigerger laeng dagiti nabtak a bibig ket kaskasdi nga awan iti simngaw a timek no di laeng ti ikkis iti mugingna iti nagallangogang.
Diosko, Diosko, tulongannak…! Naibuang ti nauneg nga anges a sinaruno ti panagtayyek ti panagkitana ket inarakup manen ti sipnget…
Nakaragragsak itay ni John Asuncion. Menos dies para alas dose ti naipasirna iti kanigid a punguapu-nguanna.
Nainayad ti dapuen a Toyota Innova iti aspaltado a kalsada a panglinteganna nga agawid iti San Mariano—lima nga ili ti kaadayona iti siudad. Sarado dagiti tawa. Nakalukat ti aircon.
Nakimiting iti Farm and Poultry Supply Association iti probinsia nga inesponsoran dagiti manufacturer ti agrichemicals. Naragsak ta adda baro a suplayerna a nangikari iti dakkel a diskuento.
Tenkio, Lord, tenkio! kunkunana itay.
Inseksekna pay ti diskette iti personal CD/VCD/DVD/CD-R compatible player ket kinumpasannan ti naipatayab a kansion: Amazing grace! (how sweet the sound!)/ That sav’d a wretch like me!/ I once was lost, but now am found;/ Was blind, but now I see./ ’Twas grace that taught my heart to fear,/ And grace my fears reliev’d;/ How precious did that grace appear,/ The hour I first believ’d!
Umis-isem pay itay lalo idi nalagipna daydi panawen a nasipnget ti lubongna: “Sika ti krusko! Propesional ken mararaem amin a lima a kabsatmo, sika laengen ti dugyodugyot!” inyanug-og idi ni mamana idi agtutubo pay. Buridek ngamin ket bisiona amin a bisio. Innem a tawennan iti kolehio iti uppat laeng a tawen a kurso.
Ngem idi naam-ammona ni Marie Joy a maysa kadagiti laygo ti Singles for Christ, maysa a charismatic group, simmangpet ti nagawel a nakemna. Nagbaliw ti biagna.
Thro’ many dangers, toils, and snares, I have already come;/ ’Tis grace has brought me safe thus far,/ And grace will lead me home.
Mannakabalin ti Dios, kunkunana itay iti bagina, datdatlag dagiti wagas a panangidanonna iti grasiana kadagiti pinarsuana. Saan a mabatok ti panagayatna. Simmurot pay a nangilallay iti kansion: The Lord has promis’d good to me,/ His word my hope secures;/ He will my shield and portion be,/ As long as life endures.
Wen, awanen iti sapulen ni John Asuncion iti biag, ta taptapayaen ti Dios: napintas ken naanus ken naemma ken dakkel ti panagpuspusona nga asawa, nasisingpet ken masisirib nga annak a kanayon nga isab-itanna iti medalia ken ribbon kada turpos ti klase ken dida met ngatan agbisin iti negosioda a Farm and Poultry Supply iti tallo nga ili. Yes, when this flesh and heart shall fail,/ And mortal life shall cease;/ I shall possess, within the veil,/ A life of joy and peace./ This earth shall soon dissolve like snow,/ The sun forbear to shine;/ But God, who call’d me here below,/ Will be for ever mine.
Inawidna itay ti manibela tapno agpaigid idi dumikket sa nagbalangan ti asul a Besta van.
Nagikkis ti Innova iti kellaat a panagprenona. Sakbay a nakapagtignay, kalibre kuarentay singko ti ipatpaturong kenkuana ti nabaneg ken natayag a lalaki ken mangisensenias a luktanna ti ridaw. Nagamak ni John amangan no paltogan ti lalaki isu a nanglukat. Nakammet ti kueliona sa naguyod ken napuersaan a nairuar. Napaidda. Timmakder ngem pinarusokan ti lalaki. Nagkurinikon idi kasla mapugsat ti angesna. Apputna ti buksitna. Linawlaw ti sumagmamano a lallaki nga aggagarakgak. Pinilitna iti tumakder ngem kugtar ti simmabat iti rupana. Nagsasaruno dagiti danog ken kugtar a nagdisso iti bagina, kadagiti takiag ken luppo ken iti ulona. Sinamsamda ti kuartana a naikabil iti clutch bag ken iti petakana, innalada ti relona, ti kuentas, porselas ken singsingna. Mangngegna ti gargarakgak dagiti lallaki a kasda adda iti sabali a lubong?
“Mayat man a pagtripan daytoy nga alutiit, litsi!” nangngegna ti nabangag a timek a sinaruno ti gargarakgak.
[ Adda tuloyna ]


text:
Monday, December 4, 2017
NAPATEG A PAMMADAYAW ITI LGU-CABUGAO, NAITED
Cabugao, Ilocos Sur – Kalpasan ti Flag Raising Ceremony iti Pamilia LGU-Cabugao iti Disiembre 4, 2017 iti sango ti Rizal Barangay Hall, impakaammo ni Miss Mimi S. Sison, Human Resource Management Officer ti nagun-od ti Local Government Unit (LGU) Cabugao a Pammadayaw iti “2017 Seal of Good Local Governance” manipud iti Department of the Interior and Local Government (DILG).
Natudingan ni Mrs. Constancia L. Quinola, MLGO Officer ti LGU-Cabugao a nangipakaammo iti napateg a Pammadayaw ti LGU-Cabugao iti imatang ti pamilia LGU kasta metten kadagiti Opisiales ti Ili ken Barangay ken umili a nakipaset iti pannakaisa ti bandera iti dayta a gundaway.
Inawat ni Mayor Josh Edward S. Cobangbang iti 2017 Seal of Good Local Governance manipud ken ni Mrs. Quinola ken binayabay dagiti Opisiales ti ili nga isuda SBM Danny Q. Gazmen; SBM Vicky S. Serna; SBM Atty. Randy Baniaga G. Kinaud; SB Secretary Maxfel S. Suboc ken dagiti Department Heads nga isuda Municipal Treasurer Mrs. Lourdes A. Azcueta; MSWD Officer Mrs. Lydia S. Gazmen; Municipal Assessor Mrs. Lilia S. Flores; Municipal Accountant Mrs. Anna Lyn Siababa ken ni Municipal Civil Registrar Mrs. Rosario Charity S. Abara.
Iti panagsarita ni Mayor Josh Edward, kimmablaaw ken nagyaman iti daytoy a nagun-od a pammadayaw ti LGU-Cabugao. Kunana a daytoy ti maysa a kapatgan a sagut iti panagkasangayna iti Disiembre 1 ken bigbigenna a maigapu daytoy a pammadayaw iti napintas ken agtultuloy a timpuyog a panagtrabaho ti amin a maseknan iti pannakagun-od kadaytoy a balligi. Insupusopna a daytoy ti napigsa a pakakitaan wenno testamento iti napintas a pannakaimanehar ti Gobierno Lokal kadagiti umili ket mangnamnama a kadagiti sumarsaruno a pasalip ket magun-od manen ti ili a Cabugao iti ad-adu pay a pammadayaw babaen iti napintas a panagkaykaysa nga agtrabaho para iti kaaduan.
Naisaruno a napadayawan ni Mr. Henry Baclig Saliganan, Local Farmer Technician (LFT) ti DA-LGU Cabugao nga Outstanding Local Farmer Technician iti Region 1 ket napadayawan ni Mr. Saliganan iti naaramid a 2017 Local Farmer Technician Regional Congress and End-Season Review sadiay Lingayen, Pangasinan idi Nobiembre 22, 2017.
Inyawat ni Mayor Josh Edward ken ni Mr. Saliganan ti Plaque of Recognition iti panangabak daytoy ken binayabay kadagiti Opisiales ti Ili nga idauluan Mayor Josh Edward.
Kanayonan daytoy a pammadayaw ti Certificate of Recognition nga impaay ti Philippine Rice Research Institute (PhilRice) iti pannakapili ti Cabugao LFT Team a “3rd Best Presenter” iti naangay a 1st Ilocos Region LFT Congress and End Season Review a naangay iti Pangasinan Training and Development Center, Capitol Compound, Lingayen , Pangasinan idi Nobiembre 22, 2017.
Kabayatanna, gapu kadagitoy a gapuanan, inesponsoran ni SBM Atty. Randy Baniaga G. Kinaud, Committee Chairman on Agriculture ti Sangguniang Bayan Resolotion No. 87, Series of 2017 a nangited iti Certificate of Commendation ken ni Mr. Henry B. Saliganan iti panangabakna nga Outstanding Local Farmer Technician iti Region 1 kasta metten iti Cabugao LFT Team nga inted ti PhilRice. # (Web In-Action)
Posted by Bayan ng Cabugao, Ilocos Sur at 9:33 AM
Subscribe to: Post Comments (Atom)


text:
BANGUED,Abra–Madaman iti “one stop shop” program iti LGU Bangued babaen ti liderato ni Mayor Dominic B Valera ken Vice Mayor Allan P Seares.
Ti nasoa nga one stop shop program ket isu ti nadaras a pannaka proceso ti renewal dagiti business permit ken panagalaan ti mayor business permit para kadagiti amin nga addaan negosyo iti ili ti Bangued.
Kasta pay a kanayon ti nasao a program ket nangrugi idi enero 3 agpatinga inton enero 10 adda maipaay a ten percent incentive wenno diskuento a sangapulo a porisiento iti mabayadan a buis kadagiti umay agbayad a nasapa iti opicina ti tresorero.
Ti bayadan a buis iti municipio ket agsubli met laeng a kas basic services para iti agtultuoy nga asenso iti ili a Bangued.
source: FaceBook/ Dick Villareal Bersamira


text:
VIGAN CITY – Nabigbigen ti nangitaray iti motorsiklo ti maysa a security guard ti maysa a kompania ti bus ditoy siudad idi rabii ti Mayo 19.
Nainaganan ti suspek a maysa a Melody Malaqui a.k.a. “Lloyd”, residente iti Barangay 6, Sarrat, Ilocos Norte, saan Batac City, kas intedna nga adres iti guardia a nangsubla-tanna iti motorsiklo a dinan insubli.
Nupay mabirbirok pay ti suspek, naipaiman iti opisina ti city prosecutor ti kaso a panaglabsing iti RA 6539 kas inamendar ti RA 10883 maikontra kenkuana.
Kas maibatay iti pulong ni Procopio Javier Paet, 56, security guard ti Dominion Bus Terminal, ken residente iti Paing, Bantay, Ilocos Sur, idi agarup 9:30 ti rabii ti Mayo 19, inasitgan ni Malaqui ket nagpakpakaasi a sublatenna ti motorsiklo gapu ta adda emer-hensia a papananna.
Impasublat ni Javier ti luganna kalpasan nga inkari ti suspek nga isublina met laeng a dagus.
Naam-ammo ni Javier ti suspek a nagpammarang a taga-Batac, Ilocos Norte gapu ta maysa a mountain bike ti insalda daytoy kenkuana idi napalabas a lawas.
Segun iti biktima, manipud idi impasublatna ti motorsiklo, saanen a nagparang ti suspek ken saanen a naisubli pay ti motorsiklona.
Idi saannan a makontak ti suspek, nagpulongen ni Javier iti polis.
Nangipatulod dagiti polis iti flash alarm kadagiti kabangi-bangna a police stations ngem iti pannakaisurat daytoy, at large pay laeng ti suspek. (Tawid News)


text:
KALPASAN ti dagidagi iti daga, indayon ti baybay ti simmaruno. Iti maikasangapulo nga aldaw, addan ti bunggoy iti baybay-Tsina babaen ti panagsakayda iti barko nga imbaon ti gobierno. Natalna ti panagbaniaga a kasla awan didigra a manglapped. Nasin-aw ti langit ket awan uray bassit la koma nga ulep a mangbengbeng iti natingraraw nga init. Malaksid iti napigsa a banurbor ti barko, awanen ti natured a mangburak iti talna iti aglawlaw.
(Maikadua a Gunggona, Palanca Awards 2006)
(v) iti baybay:
KALPASAN ti dagidagi iti daga, indayon ti baybay ti simmaruno. Iti maikasangapulo nga aldaw, addan ti bunggoy iti baybay-Tsina babaen ti panagsakayda iti barko nga imbaon ti gobierno. Natalna ti panagbaniaga a kasla awan didigra a manglapped. Nasin-aw ti langit ket awan uray bassit la koma nga ulep a mangbengbeng iti natingraraw nga init. Malaksid iti napigsa a banurbor ti barko, awanen ti natured a mangburak iti talna iti aglawlaw.
Saan a kas idi maikaduada nga aldaw iti baybay. Aglalagto dagiti tao, kanayon a nakatan-awda iti baybay a kasla ipappapasda ti di pannakalugan iti kastoy iti unos ti panagbiagda. Di maigawid dagiti ubbing, umariwawa ti nasinggit a bosesda ket kakaasi dagiti nagannak nga agan-anawa tapno dida matinnag. Pagsasaritaan dagiti lallaki ti pangen dagiti ikan a masirpatanda.
Sabalin ti pasamak iti daytoy nga aldaw. Nakasaklot dagiti ubbing iti inada, dagiti dadduma ket nakakukot a nakatugaw. Awan biag iti matada ken di masarmingan ti ragsak. Nakakaem ti bibig dagiti nataengan a kasla nakareserba ti katay ken saoda. Agkakapsutda, ta bassit ti maipauneg. Mawawda ta bassit ti mainum. Kasapulan ti panaginutda ta adu ti nadadael nga intugotda iti napalabas a bagyo.
Pagdandanagan ni Andong ken dagiti dadduma pay a panglakayen nga uray isboda ket dinto maliklikan nga inumenda. Kas idi naglemmengda iti kabambantayan ti Palacapac gapu iti pananganup kadakuada dagiti soldado a Hapones.
Nakapimpiman ti ladawanda. Panawanna koman ti naliday a buya idi masiputanna ni lakay Unding a timmakder. Inayabanna dagiti ubbing.
”Ubbing, kayatyo ti dumngeg iti napintas a sarita?”
“Wen!” Nagkorus dagiti ubbing a nangaribungbong ken ni Isis.
“Ania nga estoria: pakasaritaan da Angalo ken Aran, Biag ni Lam-ang, wenno ni Juan Sadut?”
Nagtitinnaliaw dagiti ubbing. Nangegdan ti makaparay-aw a Juan Sadut kabayatan ti panagdaliasatda iti daga, ken uray ti Biag ni Lam-ang ket naisaritan ni lakay Isis.
“Angalo ken Aran,” kinunada manen.
“Ala, agsaganakayo ngaruden ket rugiakon.”
Adda sarsarita idi ugma, nga agalla-allatiw iti dila,
sarsarita a makapakatawa, mangparagsak iti rikna.
Nadamagyon ni Angalo?
Gigante dayta a baro.
Nataer, naarem, nakarayo.
Kadakkelna, makigtotkayo.
No rukodem ti tugotna, limapulo kadapan kaatiddogna.
Duapulo kadapan ramramayna, banbantay as-askawenna.
Sadino ti naggapuanna daytoy datdatlag a parsua?
Tagtagipuro iti Asia, akin-abagatan a daya.
Nagdaliasat idiay Korea, Japon ken Formosa.
Ditoy Filipinas ti maikalima a daga a nagsardenganna.
Simmanglad idiay Lima idiay Bataan, maikanem idiay Annam, maikasiam idiay Siam.
Ti maikapito ken maikawalo idiay Singapore ken Borneo.
Maikasangapulo idiay Burma, sa nagturong idiay Tsina.
Idi adda idiay Bataan, limmabas agkankanta nga Aran,
gigante a nagpunipunan, kinapintas a balasang? [3]
Immisem ni Andong, itana laeng a mautob a nasayaat gayam a pangliwliwa kadagiti ubbing ti sarita.
Ngem nalukag ti panagdengdengngegna idi makitana ni Danilo a putotna nga umas-asideg a kasla madandanagan.
“Tang, agsaksakit ti tian ni Annie. Aganaksan!”
(vi) Ti baro a pakasaritaan
SUMANGBAYKAYO! Kasla yar-arasaas dagiti dalluyon nga umag-agek iti kadaratan ti Mindanao idi dumsaagda iti barko. Dandani awan nagdumaanna iti baybay iti amianan a nagtaudanda. Ti ungto ti Pilipinas iti amianan ket kas met laeng iti ungtona iti abagatan. Binaetan laeng ti nasurok pito ribu a purpuro.
Nagtataripnong dagiti pangamaen. Tamingenda no ditoydan nga agtalinaed wenno agsapulda pay iti sabali a daga. Nainget ti tunggal singasing nga ibagada, agraman ti balakad.
Idi nalpas ket timmakderda, nagulimek dagiti amin a tao. Nagtagari ni Andong.
“Kakabsat, kas makitayo, adda napintas nga itden ti aglawlaw ken nakaparsuaan. Ammotayo nga iti igid ti baybay a mangrugrugi ti sibilisasion ken panagdur-as. Nabaknang iti lames ken pagbiagan. Iti dayana ti kabanbantayan, ti babana ti lantag a napintas a matalon. Awanto ngata problema iti padanumna.” Immanges ni Andong. “Nagtutulagkami a panglakayenyo, kadagiti makakita iti napintas a gasat nga itden itoy a lugar, ket mariknayo a dinakayo baybay-an ti kabanbantayan, katanapan ken ti kabaybayan, mabalinyon ti agbati ditoy. Kadakami a nagsasarita, ni kabsat Igme iti Sinait ken sumagmamano a naggapu idiay Lapog, Banna, Badoc, Tagudin ken Balaoan ti nagkeddeng nga agbatida ditoyen. Dagiti dadduma, kas kaniak, ket makigasanggasat pay iti narabraber a katanapan,” impukkaw ni Andong. Pinagrikosna ti panagkitana kadagiti tao iti panagpaliiwna. Umarimbangawda.
Iti kaunday ti aldaw a nagkukuyogda, iti rigat ken nam-ay, ket nagiinnasidegen ti riknada. Addan singgalot ti riknada, gapuna a narigat latta met a mayadayoda iti nakapasiganen.
Idin makitana nga addan nagiinarakup, nagdidinnakulap ken nagrukob iti tunggal maysa, ammonan no siasino dagiti agbati ken sumurot kenkuana.
Immasideg kenkuana ni lakay Silis, Valeriano, Mindo, Cristobal, Pasyo, Oscar ken dadduma pay a lallakay manipud iti Ilocos Norte, Ilocos Sur ken La Union. Isuda ken ti pamiliada ti makigasanggasat iti panangbirok iti sabali pay a pagdappatan. Uray isu ket keddengna koma met ditoyen ta danagenna ti panagsakit-sakit ti tian ni Annie nga asawa ni Danilo, ngem no awan mangidaulo iti sabali a grupo, ditoyda aminen. Ket no kasdiay ti mapasamak, maaripapana a narigrigat ti panagdur-as ti sumaruno a kaputotan.
Nagpalabasda iti maysa a rabii. Nagaramidda kadagiti ulnas, pasagad ken karison a pangilugananda kadagiti gargaretda. Sumagmamano a ping-ey iti isek ti inalada, ken dagiti bukbukel kas koma ti parda, kardis, kumpitis ken dadduma pay.
Kabigatanna, nabara ti pinnakada. Di nagawidan ti panagsangit dagiti sumagmamano a babbai.
Idi makita ni Andong a nakasaganan ti amin, inrubbuatnan ti grupo iti sabali pay a panagdaliasat manipud Maitum. Iti kutit, dina ammo no pakaragsakanna ti nakitana, ta pimmaraipus da Arcadio, Asyong ken Mulong.
Naannayas ti panagdaliasat ti bunggoy. Iti sango dagiti inunaan dagiti panglakayen a nagimet iti buneng ken pannabas. Isuda ti mangwakwaknit iti dana babaen ti panangsigpatda kadagiti sanga ti kayo, panangtabas kadagiti ledda ken garami ken panangpukan kadagiti kayo ken kawayan. Babaen itoy, di unay marigatan dagiti agbagbagkat ken mangguyguyod kadagiti pasagad, ulnas ken karison.
(Maituloyto)
[3] Kas maibasar iti libro ni Dr. Godofredo Reyes: Angalo ken Aran ken dagiti napili a Dandaniw


text:
Puonan (ekonomika)
Iti ekonomika, dagiti puonan a tagilako, wenno pudno a puonan ket dagiti napatauden a naamnot a tagilako nga inus-usar iti produksion kadagiti tagilako wenno dagiti serbisio. Dagiti puonan a tagilako ket saan a naisangayan a maib-ibus, ngem mabalinda a maawanan iti pateg iti proseso ti produksion. Ti puonan ket naisangayan manipud iti daga gaputa ti puonan iti kabukbukodanna ket nasken a mapataud babaen ti obra ti tao sakbay nga agbalin a pagibanagan ti produksion. Iti aniaman a darikmat iti panawen, ti dagup a pisikal a puonan ket mabalin a maitudo a kas ti puon a kapuonan (a saan a maiyallilaw iti puon a kapuonan iti maysa nga entidad iti negosio.) Iti kammasapulan a kapanunotan, ti puonan ket buklen iti aniaman a mapataud a banag a mangpasayaat ti bileg ti tao a mangaramid ti obra a maserbian ti ekonomiko—ti maysa a bato wenno maysa a pana ket puonan para iti maysa a duog a tao a maka-usar daytoy a kas intrumento ti panaganup, ken dagiti kalsada ket puonan para kadagiti agtataeng iti maysa a siudad. Ti puonan ket maysa a maikabil iti produksion nga annong. Dagiti balay ken dagiti personal a pagluganan ket saan a puonan ngem isuda ket naamnot a tagilako gapu ta saanda a naus-usar kadagiti panagpataud.
Iti Marxista a politikal nga ekonomia,[1] ti puonan ket kuarta nga inus-usar ti panaggatang ti banag laeng tapno mailako manen ken makagun-od ti ganansia, ken para kenni Marx ti puonan ket adda laeng iti kaunegan ti proseso iti ekonomiko a panakisinnukat—daytoy ket kabaknang nga umad-adu manipud iti proseso ti panangiwarwaras ken para kenni Marx daytoy ket nakapormaan ti batayan iti ekonomiko a sistema iti kapitalismo. Daytoy a konsepto ket makunkuna a maipapana ti pinasia a puonan iti ekonomika.
Dagiti nagibasaran[urnosen | urnosen ti taudan]
- ^ "Panangipalplawag ti Puonan iti Marxists.org". Ensiklopedia ti Marxismo. Marxism.org. Naala idi 8 Pebrero 2013.
Dagiti akinruar a silpo[urnosen | urnosen ti taudan]
- Dagiti inadaw a sasao a mainaig iti Puonan iti Wikiquote (iti Ingles)


text:
1901
Ti 1901 ket maysa a kadawyan a tawen a nangrugi iti aldaw ti Martes iti kalendario a Gregoriano.
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
Pebrero[urnosen | urnosen ti taudan]
- Pebrero 1 – Clark Gable, Amerikano nga aktor (pimmusay 1960)
Mayo[urnosen | urnosen ti taudan]
- Mayo 7 – Gary Cooper, Amerikano nga aktor (pimmusay 1961)
Agosto[urnosen | urnosen ti taudan]
- Agosto 1 – Francisco Guilledo, Filipino a boksingero (pimmusay 1925)
- Agosto 4 – Louis Armstrong, Merikano a musikero ti jazz (pimmusay 1971)
- Agosto 8 –Ernest Lawrence, Amerikano a pisiko (pimmusay 1958)
- Agosto 20 – Salvatore Quasimodo, Italiano a mannurat (pimmusay 1968)
Septiembre[urnosen | urnosen ti taudan]
- Septiembre 23 – Jaroslav Seifert, Tseko a mannurat (pimmusay 1986)
- Septiembre 29 – Enrico Fermi, Italiano a pisiko (pimmusay 1954)
Disiembre[urnosen | urnosen ti taudan]
- Disiembre 5
- Walt Disney, Amerikano nga animador ken produser ti pelikula (pimmusay 1966)
- Werner Heisenberg, Aleman a pisiko (pimmusay 1976)
- Disiembre 27 – Marlene Dietrich, Aleman-Amerikana nga aktres (pimmusay 1992)
Pimmusay[urnosen | urnosen ti taudan]
Enero[urnosen | urnosen ti taudan]
- Enero 27 – Giuseppe Verdi, Italiano a kompositor (naipasngay 1813)
Marso[urnosen | urnosen ti taudan]
- Marso 13 – Benjamin Harrison, maika-23 a Presidente ti Estados Unidos (naipasngay 1833)
Septiembre[urnosen | urnosen ti taudan]
- Septiembre 14 – William McKinley, maika-25 a Presidente ti Estados Unidos (naipasngay 1843)


text:
Friday, November 3, 2017
MASA MASID ORIENTATION, NAILEPPAS TI PASEMINAR ITI MAIKATLO A BATCH
Cabugao, Ilocos Sur – Naaramid ti STRENGTHENING OF MASA MASID TEAM-MASA MASID Orientation (3rd Batch) kadagiti pannakabagi dagiti naudi a nayeskediul a barangay ti ili a Cabugao, Ilocos Sur iti Nobiembre 3, 2017 iti Early Childhood Care Development Building, Barangay Rizal, Cabugao, Ilocos Sur.
Kalpasan ti Registration dagiti Partisipantes ket nairugi ti opening program. Inlawlawag ni MLGO Officer Constancia “Connie” L. Quinola ti panggep iti panagadal ken bininsana dagiti mainayon a topiko a matratar ken pagrebbengan dagiti nagseminar.
Nagsarita ti COMELEC Election Officer ti ili a Cabugao ket impakaammona ti pagdurdur-asan iti nasuspender nga eleksion ti Barangay ken ti SK.
Iti Lecture Proper, inseminar ni Cabugao Chief of Police, PSI Jeffrey P. Carbajosa ti puon ti Terorismo ken iti gubuayenna a madi agraman metten dagiti Tips ken nasamay a wagas nga aramiden iti panangtiped ti pannakapasamak ti Krimen ken Desgrasia.
Inlawlawag ni Mrs. Quinola ti kaipapanan ti Primer ti MASA MASID (Mamamayang Ayaw Sa Anomalya - Mamamayang Ayaw Sa Iligal na Droga) kadagiti nagseminar a nakabuklan dagiti napili manipud iti nadumaduma a sektor ti barangay.
Sakbay daytoy a panagtitipon, naaramid ti panagsanay ti umuna a batch idi Oktubre 20, 2017 a kaaduan a nagatendar dagiti Opisiales ti Barangay ken kameng ti Barangay Tanod iti 33 a barangay. Maar-aramid daytoy a paseminar tapno maipatungpalda ti plano iti Gobierno Nasional a mapagbalin a naan-anay a katulongan ida ti Kapolisan ti krusada maikontra iti illegal drugs; kriminalidad ken corruption a dinakamat ni MLGO Officer Constancia “Connie” Lazo Quinola a kangrunaan a pakabuklan dagiti maiyad-adal kadagiti agseminar. Naaramid met ti seminar iti second batch idi Oktubre 30, 2017.
Inulit ni MLGO Officer Constancia “Connie” L. Quinola nga impalagip a daytoy a programa ket Community-Based Reform Program (CBRP) ti Gobierno Nasional ket saan laeng a dagiti Opisiales ti adda pagrebbenganna a makigamulo no di pay ket agtitinnulong dagiti maseknan a sektor tapno agballigi iti panggep daytoy a programa ni Presidente Rodrigo Roa Duterte.
Insupusopna a ti Barangay MASA MASID Team ket buklen dagiti representatives ti faith-based organizations, civil society organizations (CSOs), non-government organizations (NGOs), people’s organizations (POs), ken ti CSO representative manipud iti Barangay Peace and Order Council (BPOC) ken iti Barangay Anti-Drug Abuse Council (BADAC)
Trinatar met ni Dr. Mark-Lawrence T. Tirao maipapan iti Community-Based Rehabilitation Program (CBRP) a component ti krusada.
Naluktan ti Open Forum ket naipeksa dagiti amin a kayatda a maammuan babaen iti nasiglat a panagsungbat dagiti naglektiur. # (Web In-Action)
Kalpasan ti Registration dagiti Partisipantes ket nairugi ti opening program. Inlawlawag ni MLGO Officer Constancia “Connie” L. Quinola ti panggep iti panagadal ken bininsana dagiti mainayon a topiko a matratar ken pagrebbengan dagiti nagseminar.
Nagsarita ti COMELEC Election Officer ti ili a Cabugao ket impakaammona ti pagdurdur-asan iti nasuspender nga eleksion ti Barangay ken ti SK.
Iti Lecture Proper, inseminar ni Cabugao Chief of Police, PSI Jeffrey P. Carbajosa ti puon ti Terorismo ken iti gubuayenna a madi agraman metten dagiti Tips ken nasamay a wagas nga aramiden iti panangtiped ti pannakapasamak ti Krimen ken Desgrasia.
Inlawlawag ni Mrs. Quinola ti kaipapanan ti Primer ti MASA MASID (Mamamayang Ayaw Sa Anomalya - Mamamayang Ayaw Sa Iligal na Droga) kadagiti nagseminar a nakabuklan dagiti napili manipud iti nadumaduma a sektor ti barangay.
Sakbay daytoy a panagtitipon, naaramid ti panagsanay ti umuna a batch idi Oktubre 20, 2017 a kaaduan a nagatendar dagiti Opisiales ti Barangay ken kameng ti Barangay Tanod iti 33 a barangay. Maar-aramid daytoy a paseminar tapno maipatungpalda ti plano iti Gobierno Nasional a mapagbalin a naan-anay a katulongan ida ti Kapolisan ti krusada maikontra iti illegal drugs; kriminalidad ken corruption a dinakamat ni MLGO Officer Constancia “Connie” Lazo Quinola a kangrunaan a pakabuklan dagiti maiyad-adal kadagiti agseminar. Naaramid met ti seminar iti second batch idi Oktubre 30, 2017.
Inulit ni MLGO Officer Constancia “Connie” L. Quinola nga impalagip a daytoy a programa ket Community-Based Reform Program (CBRP) ti Gobierno Nasional ket saan laeng a dagiti Opisiales ti adda pagrebbenganna a makigamulo no di pay ket agtitinnulong dagiti maseknan a sektor tapno agballigi iti panggep daytoy a programa ni Presidente Rodrigo Roa Duterte.
Insupusopna a ti Barangay MASA MASID Team ket buklen dagiti representatives ti faith-based organizations, civil society organizations (CSOs), non-government organizations (NGOs), people’s organizations (POs), ken ti CSO representative manipud iti Barangay Peace and Order Council (BPOC) ken iti Barangay Anti-Drug Abuse Council (BADAC)
Trinatar met ni Dr. Mark-Lawrence T. Tirao maipapan iti Community-Based Rehabilitation Program (CBRP) a component ti krusada.
Naluktan ti Open Forum ket naipeksa dagiti amin a kayatda a maammuan babaen iti nasiglat a panagsungbat dagiti naglektiur. # (Web In-Action)
Posted by Bayan ng Cabugao, Ilocos Sur at 2:08 PM
Subscribe to: Post Comments (Atom)